title: Nutturlan seisake

text: Nutturlan pysäkki sijaitsee vähän matkan päässä Nutturlantien ja Kärryistentien sekä radan risteyksestä. Sen tontti pakkolunastettiin viereisestä Väli-Mäkilän tilasta vuonna 1923 ja pysäkki rakennettiin tontille samana vuonna. Rakennus perustettiin harkkokivistä muuratulle perustalle ja vuorattiin lomalaudoituksella. Satulakaton koillislappeelle rakennettiin myös kaksi puolipyöreää kattoikkunaa. Punamullatussa ja valkonurkkaisessa rakennuksessa sijaitsivat pienet odotustilat, rahtivarasto sekä pysäkinhoitajan asunto. Tontille valmistuivat myös sauna sekä kaksi muuta talousrakennusta. Hehtaarin laajuinen tontti rakennuksineen siirtyi Senaatti-kiinteistöjen myyntilistalle vuonna 2007, mutta ainakaan vuoden 2008 alkuun mennessä kiinteistöä ei ollut myyty.


title: Daniel Evans (tennispelaaja)

text: Daniel Evans (s. 23. toukokuuta 1990 Birmingham, Englanti) on brittiläinen tennispelaaja. Parhaimmillaan hän on sijoittunut maailmanlistalla kaksinpelissä sijalle 41 maaliskuussa 2017. Hän on voittanut yhden ATP-haastajaturnauksen.


title: Daniel Evans (tennispelaaja)

text:
Voitettuaan turnauksen Marcq-en-Barœulissa Evans nousi maaliskuussa 2006 Euroopan alle 16-vuotiaiden rankingin kärkeen. Evans voitti vuonna 2006 kaksi ITF-junioriturnausta Isossa-Britanniassa ja yhden Paraguayssa.
Australian avointen 2008 poikien kaksinpelissä Evans selviytyi puolivälieriin. Huhtikuussa 2008 hän voitti Nottinghamin ITF-junioriturnauksen. Kesäkuussa hän sai villin kortin Queen's Club Championships -turnauksen pääsarjaan. Uransa ensimmäisen ATP-turnauksen ensimmäisellä kierroksella hän hävisi Xavier Malisselle. Wimbledonissa Evans jäi kiinni yöllisestä juhlimisesta ja menetti Lawn Tennis Associationin antamat tuet ja rahoituksen neljäksi kuukaudeksi. Syksyllä hän voitti kolme ITF Futures -turnausta Isossa-Britanniassa.


title: Daniel Evans (tennispelaaja)

text: Maaliskuussa Evans voitti Jerseyn ATP-haastajaturnauksen voitettuaan finaalissa Jan Minářin erin 6–3, 6–2. Hän sai villin kortin Wimbledoniin, mutta hävisi ensimmäisellä kierroksella 12:nneksi sijoitetulle Nikolai Davydenkolle lukemin 2–6, 3–6, 3–6.


title: Daniel Evans (tennispelaaja)

text: Syyskuussa Evans valittiin edustamaan maataan Davis Cupissa, kun Iso-Britannia pelasi Puolaa vastaan säilymisestä Eurooppa-Afrikan I ryhmässä. Hän hävisi ensimmäisen kaksinpelinsä Jerzy Janowiczia vastaan sekä toisen ja ratkaisevan kaksinpelin Michał Przysiężnyä vastaan.


title: Daniel Evans (tennispelaaja)

text: Tammikuussa Evans pelasi Aucklandin ATP-turnauksen pääsarjassa, häviten ensimmäisellä kierroksella Michael Lammerille. Myöhemmin kauden aikana hän pelasi ATP-turnausten karsinnoissa, ITF-turnauksissa sekä haastajaturnauksissa.


title: Daniel Evans (tennispelaaja)

text: Kesäkuussa Evans hävisi Eastbournen ATP-turnauksen ensimmäisellä kierroksella Grigor Dimitroville. Wimbledonissa Evans hävisi ensimmäisellä kierroksella maailmanlistan sijalla 18 olleelle Florian Mayerille luvuin 6–7(5), 6–7(1), 6–3, 4–6.


title: Daniel Evans (tennispelaaja)

text: Evans hävisi Zagrebin ATP-turnauksen ensimmäisellä kierroksella Guillermo García-Lópezille.


title: Daniel Evans (tennispelaaja)

text: Vuonna 2017 Evans jäi kiinni kokaiinin käyttämisestä. Häneltä huhtikuussa otettu testi oli positiivinen.


title: Daniel Evans

text: Daniel Evans voi tarkoittaa seuraavia henkilöitä:


title: St. Louis Blues (kappale)

text: ”St. Louis Blues” on W. C. Handyn säveltämä ja sanoittama blueskappale vuodelta 1914. Se on yksi blues- ja jazzmusiikin tunnetuimmista ja useimmin soitetuista kappaleista ja joidenkin lähteiden mukaan yksi kaikkien aikojen levytetyimmistä kappaleista.


title: St. Louis Blues (kappale)

text: Säveltäjällä oli vaikeuksia saada julkaisuyhtiöitä hyväksymään kappaletta ja julkaisi sen lopulta itse vuonna 1914. Ensimmäinen nauhoitus tehtiin joulukuussa 1915, ja 1910-luvun loppupuolella kappale löi lopulta itsensä läpi New Yorkissa. Sen ovat nauhoittaneet muun muassa Ethel Waters, Bessie Smith, Louis Armstrong, Original Dixieland Jazz Band, Benny Goodman ja Art Tatum.


title: St. Louis Blues (kappale)

text: Sävellyksessä esiintyvät bluesille tyypilliset rakenteet kuten 12 tahdin blueskaavan ja alennetun terssin käyttö. Handy on sanonut pyrkineensä yhdistämään sävellyksessä ragtime- ja spirituaaliperinteitä. Kappaleen nimeä on käytetty muun muassa useiden elokuvien, mukaan lukien Handyn elämäkertaelokuvan, nimenä. Jääkiekkojoukkue St. Louis Blues on myös nimetty kappaleen mukaan.


title: St. Louis Blues (kappale)

text:
”Olin neljäkymmentä kun ’St. Louis Blues’ sävellettiin, ja siitä lähtien elämäni on... pyörinyt tuon sävellyksen ympärillä.” – W. C. Handy
W. C. Handy oli yksi ensimmäisistä joka alkoi julkaista bluesmusiikkia, ja häntä kutsutaankin ”bluesin isäksi”. Hän julkaisi ensimmäisen oman sävellyksensä Memphisissä vuonna 1909; kyseessä oli kampanjalaulu paikalliselle poliitikolle Edward H. Crumpille, nimeltään ”Mr. Crump”. Kappaleesta tuli tunnettu kaupungin ympäristössä, ja vuonna 1912 Handy päätti julkaista sen uusilla sanoilla, nimellä ”Memphis Blues”. Tästä versiosta tuli todella suosittu, mutta säveltäjä oli jo ehtinyt myymään oikeudet sävellykseen viidelläkymmenellä dollarilla. Handy otti tavoitteekseen säveltää hitti, joka korvaisi ”Memphis Bluesin” menettämisen.


title: St. Louis Blues (kappale)

text: Vuonna 1913 Handy julkaisi instrumentaalin ”Jogo Blues”, joka ei vaikean sovituksensa takia kuitenkaan saavuttanut suurta suosiota. Melodia sävellykseen tuli Handyn tuntemalta saarnamieheltä. Vuotta myöhemmin sama melodia päätyi ”St. Louis Bluesin” kertosäkeeseen.


title: St. Louis Blues (kappale)

text: Inspiraatio ”St. Louis Bluesiin” tuli säveltäjän mukaan hänen St. Louisin kadulla tapaamaltaan mustalta naiselta, joka valitteli miehensä poissaoloa: ”Ma man’s got a heart like a rock cast in de sea.” (”Mieheni sydän on kuin mereen paiskattu kivi.”) Handy kirjoitti tarinan naisesta, joka mies on lähtenyt toisen naisen matkaan. Toinen nainen kuvataan vamppina, joka vietteli miehen koruillaan, puutereillaan ja ”kaupasta ostetuilla hiuksillaan”.


title: St. Louis Blues (kappale)

text: Kappaleen sävellyspaikka oli Memphisin Beale Streetillä sijaitseva, ympäri vuorokauden auki ollut baari nimeltä Pwee. Baari tunnettiin monien Memphisin afroamerikkalaisten muusikoiden kantapaikkana, ja monet muutkin Handyn sävellyksistä syntyivät siellä. Handy kirjoitti sanat paikallisella mustien käyttämällä murteella, vaikka tiesikin sen mahdollisesti loukkaavan osaa kuulijoista. Valinnan pohjalla oli Handyn mielipide, että jotkut murresanat ovat musikaalisempia ja ilmaisukykyisempiä kuin puhdas englanti. Nykyjulkaisuissa sanat ovat kuitenkin lähempänä englannin kirjakieltä.


title: St. Louis Blues (kappale)

text: Handy tarjosi ”St. Louis Bluesia” useille kustantajille, mutta kukaan ei suostunut julkaisemaan kappaletta. Syyskuussa 1914 säveltäjä päätyi yhteistyökumppaninsa Harry Pacen kanssa lopulta julkaisemaan kappaleen itse. Sävellys ei kuitenkaan aluksi saavuttanut paljoakaan suosiota. Vasta vuonna 1916, kun Handy ja Pace muuttivat julkaisuyhtiönsä Memphisistä New Yorkiin, alkoi suuri yleisö huomata kappaleen mahdollisuudet. Blueslaulaja Ethel Waters kuuli lähes tuntemattoman Charles Andersonin laulavan kappaletta New Yorkissa, hankki Handyltä kappaleen oikeudet ja alkoi esittää sitä Broadwayllä. Myös vaudeville-esiintyjä Sophie Tucker otti kappaleen ohjelmistoonsa. Ensimmäisen nauhoituksen teki Columbia Recordsin vakituinen orkesteri, Charles A. Princen johtama Prince’s Band, joulukuussa 1915. Tämä instrumentaaliversio nousi listoilla neljännelle sijalle vuonna 1916. Vuonna 1918 näyttelijä Gilda Gray aloitti shimmy-tanssibuumin New Yorkissa esittelemällä tanssin ”St. Louis Bluesin” tahtiin Winter Garden -teatterissa.


title: St. Louis Blues (kappale)

text: Blueslaulaja Marion Harrisin versio nousi listaykköseksi vuonna 1920. Seuraavana vuonna neworleansilainen jazzin pioneeriyhtye Original Dixieland Jazz Band nauhoitti ensimmäisen jazzversion laulaja Al Bernardin kanssa, ja kappaleesta tuli nopeasti yksi genren standardeista – se oli jazzmusiikin äänitetyin kappale yli 20 vuoden ajan, kunnes Hoagy Carmichaelin ”Stardust” ohitti sen. ”St. Louis Blues” on edelleen yksi soitetuimmista blues- ja jazzkappaleista ja joidenkin lähteiden mukaan yksi kaikkien aikojen levytetyimmistä kappaleista. Jazzkriitikko Brian Peerless on antanut kappaleelle lisänimen ”jazzsoittajan "Hamlet"”.


title: St. Louis Blues (kappale)

text: Yhden pysyvintä suosiota nauttineista versioista äänittivät ”bluesin keisarinna” Bessie Smith ja nuori Louis Armstrong vuonna 1925. Smithin laulun ja Armstrongin kornetin välinen hidas duetto on inspiroinut lukuisia senjälkeisiä esittäjiä eri tyyleillä; muun muassa Janis Joplin on sanonut ottaneensa vaikutteita Smithin tulkinnasta. Tämä versio palkittiin Grammy Hall of Fame Awardilla vuonna 1993. Armstrong äänitti oman yhtyeensä kanssa uuden version kappaleesta vuonna 1929, ja tämäkin versio päätyi Grammy Hall of Fameen vuonna 2008.


title: St. Louis Blues (kappale)

text: Kappale oli osa Broadway-näytelmää "George White’s Scandals of 1926", joka esitettiin taisteluna blueskappaleiden ja klassisen musiikin välillä.


title: St. Louis Blues (kappale)

text: Pianovirtuoosi Art Tatum nauhoitti vuonna 1933 tunnetun pianosooloversion kappaleesta. Benny Goodman julkaisi hittiversion vuonna 1939, ja Earl Hines teki vuonna 1940 suositun boogie woogie -sovituksen ”Boogie Woogie on St. Louis Blues”.


title: St. Louis Blues (kappale)

text: Kappale soitettiin Ison-Britannian prinssi Georgen ja kreikkalaisen prinsessa Marinan häissä vuonna 1934. Sen sanotaan olevan kuningatar Elisabet II:n suosikkilauluja. Kun Italia valloitti Etiopian 1930-luvulla, Etiopian armeija otti ”St. Louis Bluesin” tunnuslaulukseen.


title: St. Louis Blues (kappale)

text: Toisen maailmansodan aikana jazzin soittaminen kiellettiin natsi-Saksassa Yhdysvaltojen liityttyä sotaan. Paikalliset muusikot jatkoivat kuitenkin kappaleen soittamista eri nimillä. Ranskassa se tunnettiin nimellä ”La Tristesse de Saint Louis” (”Saint Louisin suru”), missä ”Saint Louisin” saattoi katsoa viittaavan joko pyhään Ludvigiin, St. Louisin kaupunkiin tai jopa kappaleen tunnetuksi tehneeseen Louis Armstrongiin. Itävallassa kappaleen salanimi oli ”Sauerkraut” (”Hapankaali”).


title: St. Louis Blues (kappale)

text: Kappale on antanut nimen useille elokuville. Bessie Smith esiintyi vuonna 1929 16-minuuttisessa lyhytelokuvassa nimeltä "St. Louis Blues", jossa Handy vastasi musiikista ja auttoi käsikirjoituksen laatimisessa. Elokuvan taustabändissä oli jäseniä Fletcher Hendersonin yhtyeestä ja W. C. Handyn kuoro. Toisen samannimisen elokuvan ohjasi Raoul Walsh vuonna 1939; elokuvan tarina ei kuitenkaan liittynyt laulun sanoihin.


title: St. Louis Blues (kappale)

text: Vuonna 1958 julkaistiin Handyn elämäkertaelokuva, myös nimeltään "St. Louis Blues". Pääosaa esitti Nat King Cole ja muissa rooleissa nähtiin jazzin suuria nimiä kuten Pearl Bailey, Cab Calloway, Ella Fitzgerald ja Barney Bigard.


title: St. Louis Blues (kappale)

text: Handy on sanonut halunneensa yhdistää kappaleessa ragtime-musiikin synkoopin käytön spirituaaliperinteen mukaiseen melodiaan.


title: St. Louis Blues (kappale)

text: Kappaleen rakenne on A-A-B-C, missä A- ja C-osiot perustuvat 12 tahdin blueskaavaan G-duurissa, ja välissä on 16 tahdin B-osio g-mollissa. B-osiossa käytetään Kuubasta peräisin olevaa habanera-rytmiä, jonka juuret ovat tangossa ja afrikkalaisessa tangana-musiikissa; Handy oli tutustunut musiikkityyliin vuosisadan vaihteessa kiertäessään Kuubassa minstrel-ryhmänsä kanssa. Tangomusiikki oli kappaleen säveltämisen aikaan muodissa, ja Handyn mukaan hän sävelsi ”tangoalkusoiton” hämätäkseen tanssijoita ennen bluessäkeistöön siirtymistä.


title: St. Louis Blues (kappale)

text: Melodiassa esiintyvät tärkeässä osassa bluesille tyypilliset intervallit, alennettu terssi ja septimi (ns. ”blue note”). Kappaleen laaja suosio perustuu osaltaan siihen, että se soveltuu soitettavaksi lähes millä tempolla tahansa.


title: St. Louis Blues (kappale)

text: Kappaleen A- ja C-osio ovat hieman erilaisia variaatioita 12 tahdin blueskaavasta. Säkeistö eli A-osio sisältää enemmän sointumuutoksia siirtyen toisessa tahdissa subdominanttiin ja palaten yhdeksännen tahdin dominantista toonikaan subdominantin kautta. A-osiossa käytetään myös viimeisessä tahdissa dominanttia lopetussointuna. B-osio eli kertosäe sen sijaan pysyttelee ensimmäiset neljä tahtia toonikasoinnussa ja palaa 11. tahdissa dominantista suoraan toonikasointuun. Kaikki kolme käytettyä sointua voidaan soittaa dominanttiseptimisointuina.


title: St. Louis Blues (kappale)

text: B-osiossa siirrytään A-osan duuriasteikon muunnossävellajiin. Osiossa sointukierto kulkee toonikasta subdominantin kautta dominanttiin, ja seuraavaan osioon siirrytään kadenssilla i-II-V. Toonika ja subdominantti soitetaan mollisointuina ja dominanttisointuaste dominanttiseptimisointuna.


title: Langedijk

text: Langedijk on kaupunki ja kunta Alankomaissa, Pohjois-Hollannin maakunnassa, Länsi-Frieslandin alueella. Sen asukasluku vuoden 2009 toukokuun lopussa oli 26 999. Langedijk sai kaupunginoikeudet vuonna 1415.


title: Noormarkun Nopsa

text: Noormarkun Nopsa on noormarkkulainen urheiluseura. Seuran toiminnan painopistealueita ovat yleisurheilu, hiihto ja kuntoliikunta. Seuraa ovat edustaneet yleisurheilijoista Turo Meriläinen, Olavi Salonen, Outi Sillanpää, Paula Tarvainen ja Matti Välimäki sekä hiihtäjistä Toini Pöysti ja Kati Venäläinen. Seura on myös Nuori Suomi -sinettiseura.


title: Jääkiekon Elitserien-kausi 2009–2010

text: Jääkiekon Elitserienin kausi 2009–2010 oli Ruotsin jääkiekon Elitserienin 35. kausi. Kausi alkoi 21. syyskuuta 2009, ja runkosarjan viimeiset ottelut pelattiin 13. maaliskuuta 2010. Sarja oli tauolla 9.–26. helmikuuta Vancouverin talviolympialaisten vuoksi.


title: Jääkiekon Elitserien-kausi 2009–2010

text: 28. joulukuuta Frölundan ja Färjestadin välinen ottelu pelattiin ulkoilmassa Ullevin stadionilla. Frölunda voitti 31 144 katsojan edessä pelatun ottelun maalein 4–1.


title: Jääkiekon Elitserien-kausi 2009–2010

text: HV71 voitti loppuottelusarjassa ennen Djurgårdens IF:n voitoin 4–2. Teemu Laine ratkaisi mestaruuden jatkoajalla. Muita suomalaisia mestareita olivat Jukka Voutilainen, Janne Niinimaa ja Pasi Puistola.


title: Jääkiekon Elitserien-kausi 2009–2010

text: Runkosarjassa kukin joukkue pelasi yhteensä 55 ottelua. Runkosarjan jälkeen kahdeksan parhaiten sijoittunutta joukkuetta pääsivät pudotuspeleihin. Kaksi viimeistä puolestaan joutuivat karsimaan sarjapaikastaan Kvalserieniin, johon osallistui lisäksi toiseksi korkeimman sarjatason eli HockeyAllsvenskanin neljä parasta joukkuetta. Kvalserienin kaksi parasta selviytyivät seuraavaksi kaudeksi Elitserieniin.


title: Jääkiekon Elitserien-kausi 2009–2010

text: Voitosta varsinaisella peliajalla saa kolme pistettä, jatkoaikavoitosta kaksi pistettä ja tasapelistä ja jatkoaikahäviöstä yhden pisteen. Varsinaisella peliajalla hävinnyt joukkue ei saa sarjapisteitä.


title: Jääkiekon Elitserien-kausi 2009–2010

text: Pudotuspelit pelattiin paras seitsemästä järjestelmällä.


title: Rodney King

text: Rodney Glen King (2. huhtikuuta 1965 Sacramento, Kalifornia – 17. kesäkuuta 2012) oli yhdysvaltalainen, afroamerikkalainen henkilö. Hän tuli tunnetuksi, kun neljä LAPD:n konstaapelia pahoinpiteli hänet pidätyksen yhteydessä 3. maaliskuuta 1991. Pahoinpitelyn kuvanneen George Hollidayn luovuttaman videonauhan ansiosta poliisit saatiin haastettua oikeuteen pahoinpitelystä sekä liiallisesta voimankäytöstä. Valamiehistö, joka koostui yli kymmenestä valkoihoisesta, kuitenkin totesi poliisit syyttömiksi pahoinpitelyyn. Tämän seurauksena alkoi sarja mellakoita, jotka tunnetaan nimellä Los Angelesin mellakat 1992. Näissä yhteenotoissa kuoli 53 ihmistä ja tuhansia loukkaantui.


title: Rodney King

text:
Los Angelesin kaupunki joutui maksamaan Kingille korvauksia pahoinpitelystä 3,8 miljoonaa dollaria.
__notoc__
Rodney King syntyi Kalifornian pääkaupungissa Sacramentossa, mutta kasvoi Pasadenassa. Rodneyllä oli neljä sisarusta.King löydettiin kuolleena uima-altaastaan 17. kesäkuuta 2012. Poliisin mukaan kuolemaan ei liity rikosta.


title: VTB United-liiga

text: VTB United-liiga on vuonna 2008 perustettu kansainvälinen koripallosarja. Uuden sarjan tarkoituksena oli lähentää Itä-Euroopan koripalloseuroja. Sarjan pääsponsorina toimii venäläispankki VTB Bank.


title: VTB United-liiga

text: Ensimmäisen kerran sarjaa pelattiin joulukuussa 2008, jolloin järjestettiin oma Promo-Cup Moskovassa. Kaudella 2009–2010 sarjassa oli mukana kahdeksan joukkuetta ja tulevaisuudessa joukkueiden määrää haluttiin lisätä niin, että mukana olisi kuusitoista joukkuetta. Kiinnostuksensa osoittivat muun muassa seurat Israelista, Puolasta ja Belgiasta. Kaudeksi 2010–2011 sarja laajeni kahdentoista joukkueen suuruiseksi. Kaudesta 2013–2014 lähtien VTB-liiga on toiminut Venäjän koripallon korkeimpana sarjatasona, kun PBL-liiga lakkautettiin.


title: VTB United-liiga

text: Sarjan joukkueet jaetaan kahteen joukkuemäärältään yhtä suureen lohkoon, jossa joukkueet pelaavat kerran jokaista joukkuetta vastaan. Lohkojen kuusi parasta pääsevät puolivälieriin, jotka pelataan paras kolmesta -periaatteella. Välierät ja loppuottelu pelataan paras viidestä -periaatteella.


title: Super Six World Boxing Classic

text: Super Six World Boxing Classic oli ylemmän keskisarjan nyrkkeilyturnaus. Turnauksen järjestivät Showtime yhteistyössä maailman johtavien nyrkkeilypromoottorien kanssa. Turnauksen ensimmäiset ottelut käytiin 17. lokakuuta 2009 ja turnauksen suunniteltu päättymisajankohta oli keväällä 2011. Loukkaantumisten ja uusien nyrkkeilijöiden mukaantulon vuoksi turnaus päättyi 17. joulukuuta 2011.


title: Super Six World Boxing Classic

text: Jokainen osanottaja ottelee alkuvaiheessa kolme ottelua.


title: Super Six World Boxing Classic

text: Voitosta saa 2 pistettä. Mikäli ottelu päättyy tyrmäysvoittoon tai keskeytykseen ottelija saa yhden lisäpisteen. Tasapelistä saa yhden pisteen ja tappiosta nolla pistettä.


title: Super Six World Boxing Classic

text: Kolmen kierroksen jälkeen neljä parasta nyrkkelijää etenevät välierävaiheeseen, jossa ykkönen kohtaa neljännen ja toinen kolmannen. Välierien voittajat kohtaavat loppuottelussa.


title: Super Six World Boxing Classic

text: Ensimmäisen kierroksen jälkeen johdossa oli Artur Abrahan. Jaetulla toisella sijalla olivat Carl Froch ja Andre Ward. Viimeisinä olivat Andre Dirrell ja Mikkel Kessler. 17. lokakuuta 2009 saksan berliinissä oteltiin seuraavaa ottelu:


title: Super Six World Boxing Classic

text: Arthur Abraham voitti Jermain Taylorin tyrmäyksellä 12.erässä ajassa 2:54. Ottelun alkupuoliskoa Taylor kontrolloi jabillaan ja liikkumisellaan, mutta ottelun edetessä Abrahamin voimakkaat iskut aloivat tuntua ja Taylorin kunto allkoi pettää. Viimeiseen erään tultaessa Abraham johti ottelua kaikkien tuomarien pistekorteissa. Taylor sai myös varoituksen kuudennessa erässä vyön alle lyömisestä.


title: Super Six World Boxing Classic

text: 17. lokakuuta 2009 englannin Nottingham:


title: Super Six World Boxing Classic

text: Carl Froch voitti Andre Dirrellin hajaäänituomiolla 12 eräisessä ottelussa. Dirrellin sivuttaisliike ja nopeat väistöt tekivät ottelun todella vaikeaksi puolustavalle mestarille. Froch ei saanut jabiaan toimimaan yhtä tehokkaasti kuin yleensä. Froch vaihtoi ottelun edetessä taktiikkaansa likaisemmaksi ja alkoi päästä niskan päälle. Dirrell menetti 10. erässä pisteen toistivasta sitomisesta. Ottelu päättyi pisteisiin 115-112x2 Froch ja 114-113 Dirrell.


title: Super Six World Boxing Classic

text: 21. marraskuuta 2009 Andre Ward voitti Mikkel Kesslerin yksimielisellä pistetuomiolla 11 erässä. Wardin ja Kesslerin välisessä ottelussa oli myös WBA liiton ylemmän keskisarjan mestaruus panoksena. Ward kontrolloi otteluaan jabillaan ja hyvillä väistöillä. Wardin loputon sitominen ja puskeminen tekivät teränsä, sillä Kessler ei päässyt ottelun rytmiin ollenkaan mukaan. Wardin loputtomat pääpuskut haavoittivat Kessleriä ja ottelu keskeytyi 11. erässä tahattoman virheen takia tulleeseen haavaan, joten ottelu ratkaistiin pistein.


title: Super Six World Boxing Classic

text: Turnauksen toinen kierros alkoi 27. maaliskuuta 2010 käytävällä ottelulla jossa kohtasivat Arthur Abraham ja Andre Dirrell. Dirrell dominoi saksalaista ottelijaa koko ottelun ajan nopeilla väistöillään ja sivuttaisliikeellä. Dirrell käytti Abrahamia ensimmäistä kertaa urallaan kanveesissa. Abraham hävisi diskauksella 11 erässä kun Dirrell likastui lattialle ja Abraham löi tätä tyrmäävällä iskulla.


title: Super Six World Boxing Classic

text: 24. huhtikuuta kierros jatkui Mikkel Kesslerin ja Carl Frochin välisellä kohtaamisella. Ottelu oli todellista iskujenvaihtojuhlaa. Molemmat ottelijat antoivat kaikkensa ja olivat aivan rikki 12. erän jälkeen. Kessler voitti ottelun kaikin tuomariäänin. Hän voitti WBC:n mestaruuden, mutta joutui luopumaan siitä jätettyään turnauksen silmävammansa takia.


title: Super Six World Boxing Classic

text: 19. heinäkuuta oteltiin kierroksen päätösottelu jossa kohtasivat Andre Ward ja Allan Green. Ottelun voitti Ward kaikin tuomariäänin.


title: Super Six World Boxing Classic

text: Turnauksen kolmas kierros alkoi 6. marraskuuta käydyllä ottelulla jossa kohtasivat Allan Green ja Glen Johnson. Ottelu käytiin Las Vegasissa. Johnson voitti ottelun 8. erässä teknisellä tyrmäyksellä. Ottelu oli tasainen, kunnes 41-vuotias Johnson iski nukuttavan iskun Greenin korvanjuurelle.


title: Super Six World Boxing Classic

text: Kolmannen kierroksen toinen ottelu oteltiin 27. marraskuuta. Ottelussa kohtasivat Arthur Abraham ja Carl Froch. Kamppailu käytiin Helsingissä. Froch kukisti Abrahamin ylivoimaisesti etukätensä avulla. Froch voitti kamppailun tuomariäänin 120-108, 120-108 ja 119-109.


title: Super Six World Boxing Classic

text: Turnauksen semifinaaliotteluissa oli mukana neljä ottelijaa: Glen Johnson Carl Froch Andre Ward ja Arthur Abraham. Ottelupareista ensimmäisenä kohtasivat Andre Ward ja Arthur Abraham. Kamppailu päättyi Wardin voittoon tuomariäänin. Otteluparin Glen Johnson - Carl Froch kohtaamisen voitti Froch tuomarien piste-enemmistöllä.


title: Super Six World Boxing Classic

text: Super Six World Boxing Classicin viimeinen ottelu käytiin 17. joulukuuta 2011. Kamppailussa vastakkain asettuivat Andre Ward ja Carl Froch. Kamppailussa panoksena olivat The Ring lehden tunnustama mestaruus, sekä WBA ja WBC liittojen tunnustama mestaruus. Kamppailu käytiin Yhdysvaltain Atlantic Cityssä. Ottelun voittaja oli Andre Ward.


title: Super Six World Boxing Classic

text:
Pisteiden perusteella neljä parasta nyrkkeilijää etenivät pudotusotteluihin jonka häviäjä putosi pois.
Listauksen kattavuuden vuoksi turnauksen kesken jättäneiden nyrkkeilijöiden tulokset ovat myös mukana mutta heillä ei ole sijoitusta.


title: Tajumulco

text: Tajumulco on kerrostulivuori San Marcosin departementissa Guatemalan länsiosassa. Se on Guatemalan ja Keski-Amerikan korkein vuori ja sen korkeus on 4 223 metriä.


title: Xavier Cugat

text: Xavier Cugat (oik. Francisco de Asis Javier Cugat Mingall de Bru y Deulofeo, 1. tammikuuta 1900 Girona, Espanja – 27. lokakuuta 1990 Barcelona, Espanja) oli espanjalaissyntyinen yhdysvaltalainen orkesterinjohtaja. Hänen perheensä muutti Kuubaan Cugat'n ollessa vasta muutaman vuoden ikäinen. Jo 12-vuotiaana hän oli havannalaisen Teatro Nacionalin ensiviulisti. Yhdysvaltoihin Cugat muutti ensimmäisen maailmansodan lopulla. Klassisesta musiikista populaarimusiikkiin Cugat siirtyi 1920-luvulla. Yhdessä perustamansa "Gigolos"-yhtyeen kanssa hän esiintyi muun muassa elokuvassa "Mexicana" vuonna 1929. 1930-luvun alkupuolella hän teki hittikappaleen "El Manicero", joka aloitti Yhdysvalloissa rumbavillityksen. Tunnettuihin Cugat'n yhtyeen kanssa esiintyneisiin artisteihin kuuluvat muun muassa Dinah Shore ja Desi Arnaz. Oma lyhytikäinen televisiosarjansa hänellä oli vuonna 1957.


title: Xavier Cugat

text: Cugat oli viisi kertaa naimisissa. Hän muutti 1978 Barcelonaan, jossa hän kuoli vuonna 1990. Cugat on saanut kaksi tähteä Hollywood Walk of Famelle.


title: Mahalan seisake

text: Mahalan seisake () oli Nousiaisissa, Uudenkaupungin radan varressa sijainnut lakkautettu seisake, joka sijaitsi Nutturlantien ja Mietoistentien sekä radan risteyksessä. Nimestään huolimatta seisake sijaitsee Nummen kylän mailla. Seisake perustettiin vuonna 1931 ja se lakkautettiin toukokuussa 1990.


title: Vainoisten seisake

text: Vainoisten seisake oli Uudenkaupungin radan varressa sijainnut lakkautettu seisake. Se perustettiin Nousiaisten Vainoisten kylään vuonna 1931. Seisake lakkautettiin jo vajaan neljäntoista vuoden kuluttua, helmikuussa 1945. Seisake sijaitsi Mietoistentieltä erkanevan Vainoistentien ja radan risteyksessä.


title: Medemblik

text: Medemblik on kunta ja kaupunki Alankomaissa, Pohjois-Hollannin maakunnassa, Länsi-Frieslandin alueella. Se yhdistyi vuoden 2007 alussa Noorden-Koggenlandin ja Wognumin kanssa. Sen pinta-ala on 179 km² ja asukasluku oli syyskuun 2009 lopussa 27 213. Medemblik sai kaupunkioikeudet vuonna 1289.


title: Pohjamäen seisake

text: Pohjamäen seisake () oli Uudenkaupungin radan varressa sijainnut lakkautettu seisake, joka perustettiin vuonna 1931. Se sijaitsi Nousiaisten Kaiselan kylässä, radan ja nykyisen Aaltoilantien risteyksessä. Seisake lakkautettiin toukokuussa 1980.


title: Rahkmalan seisake

text: Rahkmalan seisake () oli Uudenkaupungin radan varressa sijainnut lakkautettu seisake. Se perustettiin Vehmaalle vuonna 1933. Seisake lakkautettiin toukokuussa 1990.


title: Browning M2

text: M2 ("Browning Machine Gun Caliber .50, Heavy Barrel, M2") on yhdysvaltalaisen John Moses Browningin suunnittelema .50 BMG (12,7 × 99 mm NATO) -kaliiperinen, vyösyöttöinen, ilmajäähdytteinen, rekyylitoiminen raskas konekivääri.


title: Browning M2

text:
Browning kehitti aiemman Browning M1919 -konekiväärinsä pohjalta uuden, alkujaan lentokoneaseeksi tarkoitetun raskaan konekiväärin joka otettiin valmistukseen vuonna 1921. Maajoukkojen aseeksi valmistetulle Model 1921–konekiväärille annettiin rakenneparannusten jälkeen vuonna 1932 uudeksi nimikkeeksi M2.
M2 on ollut palveluskäytössä toisen maailmansodan lisäksi myös mm. Korean, Vietnamin ja Persianlahden sodassa ja edelleen monessa tämän päivän konfliktissa. Se on tällä hetkellä palveluskäytössä yli 20 maan puolustusvoimissa.


title: Aleksanteri Schottmann

text: Alexander (Aleksanteri) Edmund Schottmann (; 6. syyskuuta 1880 Aleksandrovskoje – 30. lokakuuta 1937 Moskova) oli taustaltaan pietarinsuomalainen venäläinen bolševikki ja neuvostoliittolainen poliitikko.


title: Aleksanteri Schottmann

text: Aleksanteri Schottmann polveutui savo-karjalaisesta pappissuvusta. Hänen isoisänsä oli nimismies ja isä viilari William Schottmann, joka muutti Pietariin 1860-luvun lopussa.


title: Aleksanteri Schottmann

text: Schottmann työskenteli metallityöläisenä Pietarissa Lessnerin, Obuhovin ja Nobelin tehtailla. Vuosina 1899–1902 hän kuului sosiaalidemokraattiseen Taisteluliitto työväenluokan vapauttamiseksi -järjestöön. Vuonna 1901 Schottmann oli yksi Obuhovon lakkolevottomuuksien johtajista. Vuosina 1902–1903 hän toimi Venäjän sosiaalidemokraattisen työväenpuolueen Pietarin komitean jäsenenä ja Viipurin puolen vastaavana puolueorganisaattorina.


title: Aleksanteri Schottmann

text: Vuonna 1903 Schottmann osallistui Lontoossa järjestettyyn Venäjän sosiaalidemokraattisen työväenpuolueen edustajakokoukseen, jossa hän liittyi Leninin johtamaan enemmistösiipeen. Vuosien 1905–1907 vallankumoustapahtumien aikana hän toimi Pietarin ja Odessan puoluekomiteoiden jäsenenä. Vuosina 1911–1912 Schottmann kuului SDP:n Helsingin komiteaan. Vuonna 1913 hänet valittiin Venäjän sosiaalidemokraattisen työväenpuolueen (bolševikit) keskuskomitean jäseneksi. Marraskuussa 1913 hänet pidätettiin ja karkotettiin Siperiaan.


title: Aleksanteri Schottmann

text: Vuonna 1917 Schottmann toimi Venäjän sosiaalidemokraattisen työväenpuolueen (bolševikit) Tomskin komitean ja neuvoston jäsenenä. Keväällä Schottmann palasi Pietariin, jossa hän kuului puolueen piirikuntakomiteaan ja osallistui puolueen kuudenteen edustajainkokoukseen. Schottmann toimi Razlivissa piilotelleen Leninin yhdysmiehenä ja järjesteli tämän pakoa Suomeen. Lokakuun vallankumouksen jälkeen hän työskenteli posti- ja lennätinlaitoksen apulaiskansankomissaarina.


title: Aleksanteri Schottmann

text: Vuosina 1918–1920 Schottmann toimi korkeimman kansantalousneuvoston puhemiehistön jäsenenä ja Siperian kansantalousneuvoston puheenjohtajana. Vuosina 1923–1924 hän työskenteli Karjalan ASNT:n toimeenpanevan keskuskomitean puheenjohtajana. Vuosina 1924–1934 Schottmann oli NKP(b):n keskuskontrollikomitean ja vuodesta 1926 lähtien korkeimman kansantalousneuvoston ja Venäjän SFNT:n toimeenpanevan keskuskomitean puhemiehistön jäsen. Hän kuului myös myös Neuvostoliiton toimeenpanevaan keskuskomiteaan ja osallistui NKP(b):n 13.–17. puoluekokouksiin.


title: Aleksanteri Schottmann

text: Leninin mukaan Schottmann oli ”hänen erittäin hyvin tuntemansa vanha puoluetyöläinen, joka nauttii ehdotonta luottamusta”. Tämä ei kuitenkaan auttanut häntä selviytymään Stalinin vainoista. Schottmann pidätettiin 25. kesäkuuta 1937, tuomittiin kuolemaan 29. lokakuuta syytettynä neuvostovastaisesta toiminnasta ja ammuttiin seuraavana päivänä. Hänet on haudattu Donskojen hautausmaalle Moskovaan. Schottmann todettiin syyttömäksi vuonna 1955.


title: Aleksanteri Schottmann

text: Petroskoissa Kirovin- ja Titovinkatujen kulmassa on kuvanveistäjä Gennadi Lankisen suunnittelema Aleksanteri Schottmanin muistomerkki, joka paljastettiin vuonna 1968. Aleksandrovskojessa Nevskaja zastava -museon edessä sijaitsevaan Pietarin ensimmäisten marxilaisten veistosryhmään kuuluu Aleksandr Murzinin tekemä Schottmannin rintakuva vuodelta 1974. Molemmissa kaupungeissa on Schottmannin mukaan nimetyt kadut.


title: Kirkkomäen seisake

text: Kirkkomäen seisake () oli Uudenkaupungin radan varressa sijainnut lakkautettu seisake. Thure Hellströmin suunnittelema seisake perustettiin Vehmaalle radan ja Kirkkomäentien risteykseen vuonna 1924. Seisake sijaitsi hyvin syrjäisellä paikalla, joten se muutettiin laiturivaihteesta seisakevaihteeksi ensin väliaikaisesti, muutaman kuukauden ajaksi vuonna 1949 ja lopulta pysyvästi 1.10.1953. Kun tavaraliikenne Kirkkomäellä loppui vuonna 1956, liikennepaikka muutettiin seisakkeeksi. Henkilöliikenne seisakkeelle lakkautettiin puolestaan vuonna 1990.


title: Kirkkomäen seisake

text: Itse seisakerakennus purettiin lakkauttamisen jälkeen. Liikennepaikalla on kuitenkin vielä jäljellä asuinrakennus, sauna ja ulkorakennus. Ne siirtyivät Senaatti-kiinteistöjen myyntilistalle vuonna 2007 ja yksityisomistukseen vuonna 2008.


title: Kurban Berdyjev

text: Kurban Bekijevitš Berdyjev (, , s. 25. elokuuta 1952) on turkmenistanilais-venäläinen jalkapallovalmentaja ja entinen puolustaja-keskikenttäpelaaja. Kesästä 2017 lähtien hän on toiminut FK Rubin Kazanin päävalmentajana.


title: Kurban Berdyjev

text: Hän toimi 12 vuoden ajan tatarstanilaisen FK Rubin Kazanin päävalmentajana nostaen seuran Venäjän 1. divisioonasta Valioliigaan.


title: Kurban Berdyjev

text: Berdyjev on opiskellut Turkemnin valtionyliopistossa 1971–1975 sekä Moskovan valmennuskoulussa 1989–1991. Hän on introverttinä pidetty omalaatuinen persoona, joka esiintyy lehdistötilaisuuksissa rukousnauha mukanaan.


title: Kurban Berdyjev

text: Berdyjev pelasi omalla urallaan useissa Neuvostoliiton Kaukoidän joukkueissa. Pääsarjatasolla hän edusti FK Kairatia ja FK SKA Rostov-na-Donua seitsemän kautta. Hän pelasi myös alemmilla sarjatasoilla voittaen Neuvostoliiton 1. divisioonan Kairatissa 1983. Hän lopetti aktiiviuransa 33-vuotiaana 1985.Valmennusuransa Berdyjev aloitti Neuvostoliiton 2. divisioonassa pelanneen FK Himik Džambulin päävalmentajana vuonna 1986. Neuvostoliiton hajottua hän jatkoi nimensä FK Taraziksi muuttaneen seuran päävalmentajana Kazakstanin Superliigassa ja luotsasi seuran Kazakstanin Cupin loppuotteluun 1992. Berdyjev kokeili siipiään myös Turkissa kaudella 1993–1994.


title: Kurban Berdyjev

text: Kaudella 1998 Berdyjev johdatti Nisa Aşgabatin toisen kotimaansa Turkmenistanin cupin voittajaksi ja seuraavalla kaudella liigamestariksi. Samaan aikaan hän toimi myös Turkmenistanin maajoukkueen päävalmentajana johdattaen joukkueen 1998 Aasian kisojen puolivälieriin.


title: Kurban Berdyjev

text: Kaudeksi 2000 hän siirtyi Venäjän 1. divisioonassa pelanneen FK Kristall Smolenskin päävalmentajaksi. Seuraavalla kaudella hän jätti Kristallin ja siirtyi FK Rubin Kazanin päävalmentajaksi. Seuraavalla kaudella hän nosti tatarstanilaisseuran Venäjän pääsarjaan ja 2003 seura juhli jo mestaruuspronssia. Seuraavalla kaudella joukkue putosi kymmenenneksi, mutta luotto Berdyjeviin säilyi ja Rubin Kazan sijoittui seuraavilla kausilla neljänneksi ja viidenneksi pelaten myös UEFA Cupissa.


title: Kurban Berdyjev

text: Luottamus palkittiin lopulta kaudella 2008 kun Rubin Kazan juhli seurahistoriansa ensimmäistä Venäjän-mestaruutta. Menestyksen myötä seura pääsi myös Mestarien liigan kaudeksi 2009–2010. Marraskuussa 2009 Berdyjev miehistöineen sinetöi Rubin Kazanin historiallisen toisen liigamestaruuden kierros ennen liigan loppua. Mestaruuskauden jälkeen Rubin Kazan sijoittui kaudella 2010 liigassa kolmanneksi. Berdyjev palautti joukkueensa pokaalikantaan keväällä 2012, kun Rubin kaatoi Venäjän cupin finaalissa FK Dynamo Moskovan 1–0. Liigatasolla Rubin ei kausilla 2011/12 ja 2012/13 kyennyt haastamaan mestaruudesta taistelleita joukkueita, vaan päätyi kuudenneksi. Sijoitukset olivat huonoimmat sitten mestaruutta edeltäneen kauden 2007 kymmenennen sijan. Kaudella 2013/14 Rubin putosi syyskauden aikana kauas kärjestä ja lähti talvitauolle sijalta 11. Hyvästä Eurooppa-liigan menestyksestä huolimatta seurajohto erotti Berdyjevin joulukuussa 2013.


title: Kurban Berdyjev

text: Vuosi Rubinista saamiensa potkujen jälkeen Berdyjev palasi valmennustehtäviin FK Rostovin päävalmentajana. Berdyjev nosti seuran kevätkauden aikana pois liigan viimeiseltä sijalta ja seura säilytti sarjapaikkansa karsintojen kautta. Kaudella 2015/16 Berdyjev nosti Rostovin taistelemaan Venäjän valioliigan mestaruudesta. Lopulta Rostov jäi liigassa toiseksi häviten PFK TsSKA Moskovalle vain kaksi pistettä. Sijoitus oli seuran historian paras maan korkeimmalla sarjatasolla. Berdyjev erosi yllättäen tehtävistään elokuun alussa 2016 aivan Mestarien liigan karsintaottelun alla. Hän palasi kuitenkin seuran palvelukseen jo syyskuun alussa, kun hänestä tuli seuran varapuheenjohtaja ja valmentaja.


title: Kurban Berdyjev

text: Kesäkuussa 2017 Berdyjev palasi FK Rubin Kazanin päävalmentajaksi.


title: Kansanvalistus- ja propagandaministeriö

text: Kansanvalistus- ja propagandaministeriö () oli Kansallissosialistisen Saksan ministeriö, joka perustettiin 13. maaliskuuta 1933. Sen tehtäviin kuului muun muassa lehdistön valvominen. Ministeriön johdossa toimi Joseph Goebbels.


title: Kansanvalistus- ja propagandaministeriö

text: Ministeriön musiikkiosaston Reichsmusikprüfstellen pääintendentti oli vuodesta 1937 Heinz Drewes (1903–1980), joka oli vaikutusvaltaimpia Saksan silloisessa musiikkielämässä. Drewesin ja Reichsmusikkammeria säveltäjä Richard Straussin vuonna 1935 tapahtuneen erottamisen jälkeen johtaneen Peter Raaben välillä oli jatkuva kamppailu siitä, kumpi valtakunnan musiikkielämää johti.


title: Macchi MC.200

text: Macchi 200 Saetta () on Aeronautica Macchin valmistama ja Mario Castoldin suunnittelema italialainen hävittäjälentokone. Ensilentonsa 24. joulukuuta 1937 lentänyt kone otettiin palveluskäyttöön lokakuussa 1939. Se oli yksi Italian ilmavoimien suosituimmista hävittäjistä toisessa maailmansodassa. Koneita valmistettiin kaikkiaan 1 150 kappaletta. Useat taistelukoneet varustettiin lähinnä lämpimistä toimintaolosuhteista johtuen osittaisella avo-ohjaamolla lentäjien toivomuksesta. Konetyypistä kehitettiin tehokkaampi versio MC.201, jossa oli tuhannen hevosvoiman (746 kW) tähtimoottori. Se ei kuitenkaan tullut tuotantoon. Toisen maailmansodan lentokoneista kirjoittaneen Richard Humblen mukaan konetyyppi kärsi heikentyneestä suorituskyvystä yläkorkeuksissa sekä heikosta aseistuksesta.


title: Hardcore ’83

text: Hardcore ’83 on Propaganda Recordsin vuonna 1983 julkaisema punk-kokoelma. Saksalainen Höhnie Records otti kokoelmasta uusintapainoksen vuonna 2005. Joissain kopioissa on Destrucktionsin raidan nimeksi painettu erheellisesti "Kenellä on valta", vaikka kappale kokoelmalla on nimeltään "Hinta".


title: Framin retkikunta Jäämerelle

text: Framin retkikunta Jäämerelle oli norjalaisen Fridtjof Nansenin yritys purjehtia jäitä kestävällä erikoisrakenteisella "Fram"-laivalla pohjoisnavalle. Retkikunta lähti liikkeelle 24. kesäkuuta 1893, ja sen tarkoituksena oli purjehtia "Framilla" kiinni jäihin ja kulkeutua pohjoisnavalle jäiden kuljettamana. Parissa vuodessa selvisi, että yritys kestäisi liian kauan ja jäät saattaisivat viedä aluksen sivuun pohjoisnavasta. Nansen ja Hjalmar Johansen lähtivät 14. maaliskuuta 1895 reillä kohti pohjoisnapaa. Matka oli kuitenkin vaikea, eivätkä he päässeet pohjoisnavalle. Paluumatkalla he rakensivat talvimajan Frans Joosefin maahan. Keväällä he lähtivät etelään ja törmäsivät 17. kesäkuuta 1896 Frederick George Jacksonin johtamaan brittiretkikuntaan, jonka avulla he pääsivät takaisin Norjaan. Nansen ja Johansen olivat Norjassa elokuussa ja jäistä vapautunut "Fram" vain viisi päivää myöhemmin.


title: Framin retkikunta Jäämerelle

text: Naparetkeiljät olivat huomanneet, että jää nostaa alusta ylöspäin; "Fram" rakennettiin näiden huomioiden pohjalta. Tarkoitus oli, että laiva ajelehtisi jäiden mukana ja veisi tutkimusmatkailijat pohjoisnavalle. Laiva oli suunniteltu kestämään jäiden puristusta ja nousemaan jäissä ylöspäin, ei rutistumaan. Aluksen runko oli kaksinkertainen ja pyöreä sekä sileä, ja uloin runko kaksoislaudoitettu. Uloin laudoitus oli eteläamerikkalaisesta lujasta puusta tehty ”jäänahka”. Myös sisäosien tukirakenteet suunniteltiin rungon vahvistamiseksi.


title: Framin retkikunta Jäämerelle

text: "Fram" oli ensimmäinen varta vasten naparetkeilyyn tarkoitettu alus. Seinät oli lämpö- ja kosteuseristetty muun muassa huovalla ja korkilla toisin kuin aikaisemmissa naparetkilaivoissa, joissa kosteus pääsi sisään. Miehillä oli eristyksen ansiosta mukavat olot sisällä, vaikka ulkona olisi kova pakkanen.


title: Framin retkikunta Jäämerelle

text: Alukseen varastoitiin tarvikkeita nimenomaan paikallaan oleskelua varten. Laivassa oli viiden vuoden tarvikkeet 13 miehelle. Aluksessa oli yksinkertainen purjesysteemi, jotta pienikin miehistö pystyisi sitä käsittelemään. Tämän lisäksi laivassa oli vielä höyrykone. Framin rakennutti laivanrakentaja Colin Archer.


title: Framin retkikunta Jäämerelle

text: Nansen lähti purjehtimaan "Framilla" kohti pohjoisnapaa 24. kesäkuuta 1893. Syksyllä meri alkoi jäätyä, ja miehet jännittivät sitä, miten alukselle kävisi. Kasautuva ahtojää puristi metelin säestämänä päiväkaupalla alusta, ja sen pelättiin särkyvän. "Fram" kesti jään puristuksen niin kuin oli suunniteltukin ja nousi jään pinnalle.


title: Framin retkikunta Jäämerelle

text: Kiinni jäätyneessä laivassa miehistö oli toimettomana paikoillaan. Miehet kävivät välillä jäällä, mutta suurimman osan ajastaan he viettivät pelaamalla korttia, laulamalla, lukemalla kirjoja ja laittamalla ruokaa. Samaan aikaan tehtiin myös myös jää- ja säähavaintoja tehtiin sekä mitattiin Jäämeren syvyyttä.


title: Framin retkikunta Jäämerelle

text: Laiva eteni välillä hyvin hitaasti kohti pohjoisnapaa ja välillä jopa täysin päinvastaiseen suuntaan. Joulun aikaan 1894 Nansen laski, että heillä menisi 7–8 vuotta pohjoisnavalle pääsemiseksi ja oli mahdollista, että he kulkisivat jopa kokonaan sivuun pohjoisnavasta. Nansen teki lopulta päätöksen, että hän lähtisi yrittäämään pohjoisnavalle suksin. Hän tiesi pystyvänsä jättämään aluksen Otto Sverdrupin johtoon, kun hän itse lähtisi Hjalmar Johansenin kanssa kohti napaa. He lähtivät alukselta 26. helmikuuta 1895.


title: Framin retkikunta Jäämerelle

text: Ensimmäinen yritys epäonnistui, kun reet olivat liian painavia ja olosuhteet turhan vaativat. Toinenkin yritys epäonnistui, mutta he pääsivät lopulta matkaan 14. maaliskuuta. Aluksi matkanteko oli helppoa, kun jää oli tasaista, mutta sitten he tulivat alueelle, jossa oli ahtojäätä röykkiöinä. Jääröykkiöt, tuuli ja pakkanen alkoivat hidastaa matkaa. Jääsolia, harjanteita ja lohkareita oli loputtomiin. Reet kaatuivat ja niitä oli kannettava jäälohkareiden yli, mikä oli äärimmäisen väsyttävää. Koirat uupuivat ja miehet vetivät itse rekensä. Ruumiista haihtunut kosteus muutti vaatteet koviksi panssareiksi, ja vaatteet hiersivät hihansuihin syvät haavat. Päivällä syntyi yöllä jäätyviä jään läpi tunkeutuvia porevesiä, joiden kohdalla ei ollut jäätä tai se oli ohutta. Jää paheni pohjoista kohti mennessä. Kaiken lisäksi matkaajat huomasivat jäänalaisen merivirran puskevan heitä vastaan.


title: Framin retkikunta Jäämerelle

text: Lopulta he etenivät vain muutamia kilometrejä päivässä alkuperäisen 20 kilometrin sijaan. Päivä päivältä Nansenia alkoi epäilyttää yhä enemmän päästäisiinkö pohjoisnavalle. Miehet kulkivat kohti pohjoista 26 päivässä yhteensä 200 kilometriä, ja olivat lopulta 8. huhtikuuta 1895 leveysasteella 86° 4’, 360 km päässä pohjoisnavasta..


title: Framin retkikunta Jäämerelle

text: Paluumatka reillä aallokkoa muistuttavien jääröykkiöiden keskellä oli menomatkaa pahempi. Nyt kaiken lisäksi kevät sulatti jäätä. Uusi lumi oli sohjoa, ja suuria railoja avautui joskus jäälauttojen väliin. Railoihin jäätynyt uusi jää oli liian ohutta reille, mutta pystyisi repimään kajakit. Ruokatarpeet ja erityisesti koiranruoka alkoivat loppua. Heikoimpia koiria jouduttiin tappamaan vahvemmille ruoaksi. Kesäkuun puolivälissä oli jäljellä enää kolme koiraa, ja miehet vetivät rekiään itse tekemillään valjailla. Naparetkeilijät onnistuivat löytämään talvehtimispaikan Frans Joosefin maan pohjoisosasta, minne he purjehtivat kajakeilla, kun viimeisetkin koirat oli ammuttu ja syöty.


title: Framin retkikunta Jäämerelle

text: Nansen ja Johansen rakensivat talvimajan mudasta, kivistä ja sammalista. Maja muistutti hieman eskimojen käyttämiä talvimajoja. Majassa oli kalusteina muun muassa jääkarhujen taljoja. Sitä valaistiin ja lämmitettiin mursun rasvaa polttavalla kynttilämäisellä lampulla. Miehet metsästivät jääkarhuja ja metsästivät mursuja ja tekivät työkaluja itse puusta ja luista. Talven myrskyaikana retkikunta oli sisällä ja nukkui jopa 20 tuntia. Aikaa tapettiin muistelemalla kotiaikojen mukavuuksia, kirjoja ja saippuaa. Hyvillä ilmoilla he ihailivat revontulia.


title: Framin retkikunta Jäämerelle

text: Keväällä retkikunta lähti reillä ja kajakeilla liikkeelle kohti Frans Joosefin maan eteläisempiä saaria. He kohtasivat sattumalta 17. kesäkuuta 1896 Frederick George Jacksonin johtaman brittiläisen naparetkikunnan. He sopivat, että Nansen ja Johansen palaisivat brittien mukana Norjaan. He olivat takaisin Norjassa elokuussa 1896, jolloin oli myös jo tiedossa, että "Fram" oli turvassa. Se oli ajautunut lähelle Spitsbergeniä ja lähtenyt purjehtimaan takaisin Norjaan vapauduttuaan jäistä. "Fram" ja koko sen miehistö olivat Norjassa vain viisi päivää Nansenin ja Johansenin jälkeen.


title: Kaunosiepot

text: Kaunosiepot ("Petroica") on pensassieppojen heimoon kuuluva varpuslintusuku. Kaunosieppojen sukuun kuuluu BirdLifen mukaan 12 lajia.


title: Colin Archer

text: Colin Archer (22. heinäkuuta 1832 – 3. kesäkuuta 1921) oli norjalainen laivanrakentaja ja laivanrakennusarkkitehti. Archer suunnitteli muun muassa Fridtjof Nansenin laivan "Fram" ("eteenpäin") vuonna 1892.


title: Colin Archer

text: Colin Archer oli syntyisin Larvikista. Hänen vanhempansa olivat skotlantilaisia, jotka olivat muuttaneet Norjaan vuonna 1825. Colin Archer asui ja työskenteli maatilalla Australiassa vuoteen 1861. Palattuaan Norjaan hän perusti telakkayrityksen, jossa suunniteltiin ja valmistettiin veneitä ja laivoja. Archerin suunnittelussa aluksen kelluvuus ja merikelpoisuus tulivat tärkeimmiksi asioiksi alusten suunnittelussa. Aluksi hän keskittyikin pelastusalusten ja luotsiveneiden rakentamiseen. Archerin suunnittelema pelastusalus (pituus 14 metriä, leveys 4 metriä, uppouma 36 tonnia) oli tarkoitettu Norjan olosuhteisiin. Vuonna 1867 hän alkoi valmistaa myös jahteja.


title: Colin Archer

text: Colin Archerin suunnittelemia aluksia on vieläkin käytössä, esimerkiksi pelastusalus "Colin Archer RS 1" ja "Fridtjof Wiesen RS40". Suomen merimuseon kokoelmissa on vuonna 1898 rakennettu luotsikutteri "Pitkäpaasi", jota käytettiin luotsaukseen vuosina 1898–1929 Viipurin luotsipiirissä. Colin Archerin purjeveneitä on myöhemmin uudistettu nykypäivän vaatimuksia varten.


title: Colin Archer

text: Tunnettuja Colin Archerin suunnittelemia purjeveneitä ovat esimerkiksi hänen itsensä rakentama "Asgard" (1904), William Atkinin vuonna 1928 rakentama 47-jalkainen luotsivene "Regis Voyager" ja siitä pienennetty 32-jalkainen "Eric". Viimeksi mainitun tyyppisiä aluksia ovat muun muassa maailmanympäryspurjehduksissa tunnetuksi tulleet Vito Dumasin "Lehg II" ja Robin Knox-Johnstonin "Suhaili" sekä William Crealockin vuonna 1970 rakentama lasikuituvene "Westsail 32". Colin Archer -tyypin jäljitelmiä on rakennettu runsaasti ja malli on suosiossa edelleen. Colin Archer RS1-malli voitti The Cutty Sark Tall Ships’ Races -purjekilpailun vuonna 1983.


title: Colin Archer

text: Colin Archer Memorial Race -purjehduskilpailu järjestetään joka toinen vuosi. Kilpailun lähtöpaikkana Lauwersooj Alankomaissa ja maali on Larvikissa Norjassa.


title: Pensassiepot (suku)

text: Pensassiepot ("Peneothello") on pensassieppojen heimoon kuuluva varpuslintusuku. Pensassieppojen sukuun kuuluu BirdLifen mukaan 5 lajia.


title: Arktisen upeeta

text: Arktisen Upeeta on pohjoismaisen elokuvan festivaali, joNka on järjestänyt vuodesta 1999 lähtien Jyväskylässä Nordic Glory r.y. Nykyistä festivaalia edelsi vuonna 1997 pidetty Nordic Glory Festival, joka keskittyi pohjoismaisten naisohjaajien tuotantoon. Vuosina 1999-2007 festivaaleilla järjestettiin vuotuinen kilpailu kotimaisille naisohjaajille. Vuonna 2008 kilpailu avattiin miesohjaajille, samalla kun se jaettiin opiskelija- ja ammattilaistuotantojen sarjoihin. Edellisen kerran tapahtuma järjestettiin Kampus Kinossa Jyväskylässä 10.-13. helmikuuta 2011. Vuonna 2010 festivaalia ei järjestetty, koska tapahtuma siirtyi marraskuulta helmikuulle.


title: Arktisen upeeta

text: Lisäksi vuonna 2005 jaettiin Teemu Mäki -palkinto elokuvalle "Kotimaan uutisia" (Marjo Viitala).


title: Megafoni (verkkolehti)

text: Megafoni oli vuosina 2000–2012 ilmestynyt suomalainen lehti, joka käsitteli yhteiskunnallisia aiheita, kuten työelämää ja sosiaalipolitiikkaa. Megafoni julisti olevansa ”ideologioihin sitoutumaton” julkaisu, joka pyrki esittämään ”rajoja rikkovia näkökulmia ajankohtaisiin aiheisiin”. Lehden tarkoituksena oli tuottaa yhteiskunnallista teoriaa ja keskustella vaihtoehdoista kapitalistiselle yhteiskunnalle. Megafoni oli puoluepoliittisesti sitoutumaton. Lehti julkaisi ennen kaikkea autonomimarxilaista ja radikaalivasemmistolaista teoriaa.


title: Megafoni (verkkolehti)

text: Megafonin toimitus muodostui anonyymistä yhteisöstä, eikä lehdellä ollut nimettyä päätoimittajaa. Lehden pitkäaikaisia kirjoittajia ja kääntäjiä olivat muun muassa Markus Termonen, Jukka Peltokoski, Mikko Jakonen, Eetu Virén ja Jussi Vähämäki, joista kaksi ensin mainittua toimivat lehdessä perustamisesta lopettamiseen saakka, muut lehden eri vaiheissa.


title: Megafoni (verkkolehti)

text: Megafoni aloitti omakustanteena vuoden 2000 alussa ja sen edeltäjänä pidetään anarkistilehti "Kaurapuuroa". Vuosien 2000-2002 ensimmäiset 5 numeroa ilmestyivät paperilla. "Muutoksen kevät" -lehdessä oli 2000-luvun alussa Megafoni-liite.


title: Megafoni (verkkolehti)

text: Vuonna 2003 Megafoni muuttui taloudellisista syistä verkkolehdeksi. Asiaan vaikutti myös se, että uudet lukijat odottivat saavansa informaation ilmaiseksi internetistä. Vuonna 2009 Megafoni avasi uudet verkkosivut osoitteessa http://megafoni.org. Siihen saakka sivut olivat toimineet osoitteessa http://megafoni.kulma.net, jonne vanhat sivut jäivät myös arkistoksi. Uusi Megafoni muuttui myös verkkojulkaisusta teemanumeroiksi, jotka julkaistiin myös pdf-muodossa.


title: Megafoni (verkkolehti)

text: Uuden Megafonin ensimmäisen numeron teemana oli ""Päätös"" Vuoden 2009 kakkosnumeron teemana oli ""Tutkimus"". Vuoden 2009 kolmas numero käsitteli teemaa ""Kriisi"". Vuonna 2010 Megafoni ilmestyi kaksi kertaa ja sen teemoina oli ensin ""vasemmisto"" ja sitten ""oikeisto"". Viimeiseksi teemanumeroksi jäi vuonna 2011 ilmestynyt ""Liike"". Tämän jälkeen Megafonissa ilmestyi vielä sarja yksittäisiä blogauksia.


title: Megafoni (verkkolehti)

text: Megafoni päätettiin lopettaa 21.11.2012. Ilmoituksessaan Megafoni kiittää ”kaikkia, jotka ovat tehneet aidon kontribuution yrityksiimme löytää ratkaisuja vallitseviin ongelmiin”. Ilmoitus toteaa myös, että ”toiminta tavoitteidemme puolesta ei ole loppunut, mutta jatkossa se saa uusia, rauhanomaisempia muotoja.” Tyyliltään ilmoitus noudatteli aseellisen järjestön rauhanilmoitusta.


title: Megafoni (verkkolehti)

text: Megafonin julkaisutyyli vaihteli raskaasta yhteiskuntateoriasta itseironiseen ja humoristiseen kulttuurihäirintään. Samana päivänä, jona Megafoni lopetettiin, lehti julkisti vanhoilla sivuillaan situationististen nimimerkkien kirjoittaman tekstin kuokkavierasliikkeen paluusta Presidentinlinnalle itsenäisyyspäivänä 2012.


title: Megafoni (verkkolehti)

text: Vuosien 2008-2010 aikana lehdessä julkaistiin tamperelaisen taiteilijan Tapani Rytöhongan "Maammesarja"


title: Fram (laiva)

text: Fram ("Eteenpäin") on norjalainen, naparetkillä käytetty kuunarilaiva. Colin Archerin suunnittelema laiva rakennettiin Fridtjof Nansenin käyttöön pohjoisnaparetkelle. Vuosina 1893–1896 se ajelehti jään mukana Pohjoisella jäämerellä. Vuosina 1910–1912 laiva oli Roald Amundsenin käytössä retkellä Etelämantereelle. Nykyään se on esillä Fram-museossa Oslossa, Norjassa.


title: Fram (laiva)

text: Yleiset ominaisuudet:


title: Ruvuma

text: Ruvuma eli Rovuma on Intian valtamereen laskeva joki Afrikassa, Tansanian ja Mosambikin rajalla. Se on 800 km pitkä, ja sen valuma-alue kattaa 155 500 neliökilometria.


title: Ruvuma

text: Joen ylittävää siltaa on suunniteltu 1970-luvulta alkaen, ja sen rakennustyöt alkoivat vihdoin vuonna 2005. Sillan on arvioitu valmistuvan vuoden 2009 loppupuolella.


title: Saiturin joulu (vuoden 2009 elokuva)

text: Saiturin joulu ("A Christmas Carol") on vuonna 2009 ensi-iltansa saanut elokuvaversio Charles Dickensin joulutarinasta (1843). Filmin on kirjoittanut ja ohjannut Robert Zemeckis ja pääosassa Jim Carrey tekee kuutoisroolin Ebenezer Scroogena niin nuorena, keski-ikäisenä kuin vanhanakin, jonka lisäksi Carrey esittää kolmea Scroogea vainoavaa henkeä.


title: Korpraalisiepot

text: Korpraalisiepot ("Poecilodryas") on pensassieppojen heimoon kuuluva varpuslintusuku. Korpraalisieppojen sukuun kuuluu BirdLifen mukaan 4 lajia. Osassa lähteistä sukuun on sijoitettu 5 lajia.


title: Mi Fu

text: Mi Fu () (1051–1107), myös Mi Fei () oli kiinalainen taidemaalari, runoilija ja kalligrafi. Hänen maalauksensa ovat kuuluisia utuisista maisemista jotka hän maalasi levittämällä laajoja mustepisaroita leveällä pensselillä. Hänen runoutensa muistutti Li Bain runoja ja kalligrafiassa hänen tyylinsä oli lähellä Wang Xizhitä. Hänen vapaamielinen tyylinsä aiheutti sen, että hän ei ollut arvostettu Song-dynastian hovissa.


title: Mi Fu

text: Mi Fu tunnetaan parhaiten kalligrafiastaan ja häntä pidetään yhtenä Song-dynastian parhaista kalligrafeista. Hänen tyylinsä muistuttaa aiempien dynastioiden kalligrafien työtä, mutta on selvästi oma tyylinsä.


title: Mi Fu

text: Persoonana Mi Fu oli eksentrikko. Hänellä oli pakonomainen tarve kerätä kivi ja väitti jopa yhden kiven olevan hänen veljensä. Niinpä hän kumarsi veljenä pitämälleen kivelle. Hän myös käytti runsaasti alkoholia. Hänen pojastaan, Mi Yourenista, tuli myös kuuluisa taidemaalari.


title: Mi Fu

text: Tarinan mukaan Mi Fu oli lapsena hyvin älykäs ja kiinnostunut taiteista. Hänellä oli hämmästyttävä kyky opetella asioita ulkoa. Kuusivuotiaana hän pystyi opettelemaan ulkoa sata runoa päivässä.


title: Mi Fu

text: Hänet äitinsä työskenteli Keisari Shenzongin kätilönä ja myöhemmin imettäjänä. Mi Fu tunsi keisarillisen perheen ja hän asui palatseissa. Hän työskenteli muun muassa kirjojen tarkastajana, maalauksen ja kalligrafian professorina ja Huaiyangin sotilaskuvernöörinä. Aseman vaihdokset johtuivat Mi Fun terävästä kielestä ja virallisten tapojen avoimesta kritiikistä. Hänen sanotaan olleen hyvin taitava virkamies, mutta kykenemätön toimimaan perinteisten tapojen mukaan.


title: Mi Fu

text: Mi Fu oli poikkeava tavoissaan ja myös pukeutumisessaan. Minne tahansa hän menikin, hänen ympärilleen keräytyi joukko ihmisiä. Hän oli erittäin tarkka siisteydestä ja hän piti työpöytänsä vieressä vesiastiaa, koska hän pesi kasvojaan hyvin usein. Hän ei ikinä pukeutunut vaatteisiin, joita oli pitänyt joku muu.


title: Mi Fu

text: Mi Fun intohimona oli vanhojen kirjoitusten ja maalausten kerääminen. Perheen varojen vähitellen huvetessa sukulaisille, Mi Fu jatkoi kirjoitusten keräämistä ja teki kaikki mahdolliset uhraukset saadakseen haluamansa esineet. Erään tarinan mukaan Mi Fu ollessaan veneilemässä ystäviensä kanssa näki Wang Xianzhi kirjoituksen ja innostui uhkaisi hypätä veneestä ellei kirjoiutksen omistaja lahjoittanut sitä hänelle.


title: Mi Fu

text: Hiljalleen hänen kokoelmansa kasvoi merkittäväksi aarteeksi ja hänen yksinkertaisesta talostaan tuli aikansa merkittävimpien tutkijoiden kokoontumispaikka. Hän vartioi esineitään hyhvin tarkasti ja järjesti ne kahteen osaan, joista toisen hän piti salaisena ja jota hän esitteli vain läheisimmille ystävilleen. Toinen osa kokoelmista oli tavallisisa vieraita varten.


title: Mi Fu

text: Maisemamaalauksen yleistymisen jälkeen seurasi aika, jolloin taiteilijat maalasivat muun muassa uskonnollisia hahmoja, lintuja, kukkia ja bambu-maalauksia maisemien ohella. Nämä taidemaalarit olivat kaikki hyvin älykkäitä ja useimmille maalaaminen ei ollut ainoa ammatti vaan vain yksi tapa ilmaista älyllisiä reaktioita suhteessa ympäröivään maailmaan ja luontoon. Runous ja kuvallinen kirjoittaminen olivat tavallaan maalaamista arvostetumpia taidemuotoja. Taiteilijat työskentelivät usein valtion virkamiehinä elleivät he kyenneet elämään perheensä varojen turvin. Vaikka jotkin heistä olivat kalligrafian mestareita, he kuitenkin pyrkivät välttelemään julkisuutta ja heitä alettiin kutsua herrasmiesmaalareiksi. Taide oli näille henkilöille enemmänkin harrastus kuin työ. Kaikesta huolimatta heidän ammattitaitonsa perusta oli kalligrafian opinnoissa, jotka mahdollistivat heidän välittää ajatuksia symbolien välityksellä yhtä vaivattomasti kuin tavallisten kirjainten avulla. Heidän taiteelleen onkin ominaista hyvin intiimi ilmaisu.


title: Mi Fu

text: Mi Fu oli hyvin lahjakas herrasmiesmaalari. Hän ei ollut runoilija tai filosofi, mutta hän oli loistava intellektuelli. Hänellä oli kyky tehdä tarkkoja taiteellisia havaintoja ja hänen huumorintajunsa sekä kirjallisen ilmaisun kyky toivat hänelle aseman Kiinan johtavien taidehistorioitsijoiden joukossa. Hänen työtään arvostetaan yhä nykyäänkin, koska se pohjautuu hänen omiin havaintoihinsa. Mi Fulla oli rohkeutta tuoda julki omat näkemyksensä huolimatta siitä, että ne poikkesivat vallalla olleista.


title: Mi Fu

text: Pensseli ei ollut Mi Fulle ainoastaan miekka, vaan myös taikasauva, jolla hän herätti henkiin minkä tahansa mihin hän sillä koski riippumatta oliko se kirjoitus vai maalaus. Mi Fulle nämä kaksi taidemuotoa olivat yksi ja sama.


title: Mi Fu

text: Hänen merkityksensä taidemaalarina liittyy siihen kriitikoiden havaintoon, että hän oli yksi merkittävimmistä maisemamaalauksen niin sanotun eteläisen koulun edustajista.


title: Mi Fu

text: Mi Fulle kirjoittaminen, tai kalligrafia, muistutti hyvin läheisesti runoutta tai maalaamista. Se edellytti mielen valppautta, jonka hän mieluiten hankki nauttimalla viiniä. Juomalla hän saavutti tilan joka muistutti enemmän innostusta kuin päihtymystä. Mi Fun ystävä, Su Shi, ihaili häntä ja kirjoitti että Mi Fun pensseli on kuin terävä miekka, jota hän käsittlee taitavasti taistelussa tai kuin jousi joka voisi ampua nuolen tuhannen lin päähän.


title: Mi Fu

text: Toisten mielestä Mi Fu vain jäljitteli suurten kalligrafien tyyliä. Mi Fu vaikuttaa todella olleen taitava jäljittelijä ja joitain hänen tekemiään kopioita on pidetty alkuperäisinä. Mi Fun poika on myös kertonut, että hänen isänsä piti aina työpöytänsä laatikossa Tang- ja Qin-dynastoiden aikaisten kalligrafien töitä mallina. Yöllä hän piti tätä laatikkoa tyynynsä vieressä.


title: Mi Fu

text: Joidenkin kirjoitusten mukaan Mi Fu teki suurimman osan maalauksistaan elämänsä 7 viimeisen vuoden aikana. Hänen maalauksensa esittävät maisemia puiden peittämistä rinteistä tai kartion muotoisista vuorista, jotka kohoavat utuisen laakson yläpuolelle.


title: Valkonaamasiepot

text: Valkonaamasiepot ("Tregellasia") on pensassieppojen heimoon kuuluva varpuslintusuku. Valkonaamasieppojen sukuun kuuluu BirdLifen mukaan kaksi lajia.


title: Nummenmäen Näyttämö

text: Nummenmäen Näyttämö on Turun Nummenmäellä toimiva harrastajateatteri. Teatteri on perustettu vuonna 1924.


title: Niassan suojelualue

text: Niassan suojelualue on luonnonsuojelualue Mosambikin pohjoisosassa, Niassan ja Cabo Delgadon maakunnissa. Sen pinta-ala on 42 000 neliökilometriä, joten se on Mosambikin laajin suojelualue. Alue on perustettu vuonna 1954, ennen Mosambikin itsenäistymistä. Se rappioutui ja hylättiin levottomuuksien aikana 1970- ja 1980-luvuilla, mutta perustettiin uudelleen vuonna 1992.


title: Niassan suojelualue

text:
Alueen maisemasta suurin osa on miombo-savannia. Jokivarsilla ja vuorten ja "inselberg" kukkuloiden rinteillä kasvaa metsälaikkuja.
Useimmat Mosambikin elefantit, puhvelit ja seeprat elävät tällä alueella. Siellä on myös joitakin leijonia ja leopardeja. Niassan alueella elää 450 yksilön populaatio erittäin uhanalaisia hyeenakoiria Vuonna 2002 ilmalaskennoista havaittiin yli 12 000 elefanttia, 9 000 mustahevosantilooppia ja useita tuhansia puhveleita. Gnuulla on sellainen alalaji, jota tavataan vain tällä alueella, ja impalan ja seepran alalajit ovat muualla harvinaisia.


title: Gorongosan kansallispuisto

text: Gorongosan kansallispuisto on kansallispuisto Mosambikin keskiosassa, Itä-Afrikan ison hautavajoaman eteläpäässä. Puiston pinta-ala on 3 770 neliökilometriä, ja se on osa Sofalan maakuntaa.


title: Gorongosan kansallispuisto

text: Ensimmäiset ponnistukset alueen suojelemiseksi tehtiin jo 1920-luvulla, jolloin Mozambique Company rajoitti alueen käyttöä muiden kuin komppanian johdon ja vieraiden metsästysalueena. Virallinen kansallispuisto siitä tuli vuonna 1960.


title: Gorongosan kansallispuisto

text: Gorongosan alueesta noin kaksi kolmasosaa on savannia, 14 % metsää ja loput ruohikkoa, josta noin viidennes on tulvavesien alla lähes koko vuoden.


title: Gorongosan kansallispuisto

text: Puistossa oli ennen Mosambikin sisällissotaa noin 2 200 norsua, sisällissodan jälkeen vuonna 1994 niitä löydettiin enää sata. Vuoteen 2008 mennessä määrä oli noussut jo kolmeensataan. Puistoon istutetaan myös naapurimaista tuotuja yksilöitä.


title: Peukaloiskertut

text: Peukaloiskertut ("Microbates") on sääskikerttujen heimoon kuuluva varpuslintusuku. Peukaloiskerttujen sukuun kuuluu BirdLifen mukaan kaksi lajia.


title: Limpopon kansallispuisto

text: Limpopon kansallispuisto on suojelualue Mosambikissä, Gazan maakunnassa. Se avattiin vuonna 2002.


title: Limpopon kansallispuisto

text: Puiston alueella elää edelleen 20 000 ihmistä, joista noin kolmannes pyritään sijoittamaan muualle lähivuosina.


title: Limpopon kansallispuisto

text: Puisto on osa hanketta, jonka tavoitteena on luoda suuri yhtenäinen alue kolmen valtion alueelle: Mosambikiin, Zimbabween ja Etelä-Afrikkaan. Koko suojelualueen tavoitekoko on 4,4 miljoonaa hehtaaria.


title: Limpopon kansallispuisto

text: Puisto on jokien halkomaa vähäsateista savannia. Mosambikin ja Etelä-Afrikan rajalla kohoavat Lebombovuoret 500 metrin korkeuteen puiston korkeimpana kohtana. Puiston alueella elää ainakin 147 nisäkäslajia, 500 lintulajia sekä vähintään 2 000 kasvilajia. Sinne on siirretty seeproja, elefantteja ja pahkasikoja muualta.


title: Pride & Glory

text: Pride & Glory oli vuosina 1991–1994 toiminut southern rock -yhtye, jota johti laulaja-kitaristi Zakk Wylde. Alun perin yhtye kulki nimellä Lynyrd Skynhead (tunnetun southern rock -yhtyeen Lynyrd Skynyrdin inspiroimana), mutta myöhemmin nimi muuttui muotoon Pride & Glory. Yhtye teki ainoastaan yhden albumin, vuonna 1994 julkaistun "Pride & Gloryn", jolta julkaistiin singlet ”Losin’ Your Mind”, ”Horse Called War” ja ”Troubled Wine”, joista kaksi ensimmäistä on julkaistu myös Wylden Black Label Society -yhtyeen kokoelmalla "Kings of Damnation 98-04". Myös kappale ”Machine Gun Man” on julkaistu Black Label Societyn kokoelmalla "Skullage". Yhtyeen ainoasta albumista julkaistiin myös uusi versio vuonna 1999, joka sisälsi albumin lisäksi bonuslevyn sisäläten lähinnä coverkappaleita kuten esimerkiksi Black Sabbath coverin kappaleesta ”The Wizard”.


title: Pride & Glory

text: Yhtye on esiintynyt hajoamisensa jälkeen ainoastaan kerran vuonna 1998 Hollywoodissa.


title: Pride & Glory

text: Yhtyeen jälkeen Zakk Wylde julkaisi sooloalbumin "Book of Shadows" ja vuonna 1998 perusti Black Label Society -yhtyeen.


title: Dune (yhtye)

text: Dune on saksalainen yhtye, joka luokitellaan tyylilajiltaan raveen, happy hardcoreen, progressiiviseen houseen ja teknoon. Yhtye on nimetty Frank Herbertin "Dyyni"-kirjasarjan ("Dune") mukaan.


title: Sissimarkkinointi

text: Sissimarkkinointi tarkoittaa epätyypillisiä markkinoinnin keinoja, jotka tuottavat hyviä tuloksia pienin panoksin. Sissimarkkinoinnin tunnusmerkkeinä pidetään usein luovuutta, ketteryyttä, mielikuvituksellisuutta, edullisuutta ja tuloksellisuutta. Internet on yleisin sissimarkkinoinnissa käytetty kanava. Netissä sissimarkkinointi hyödyntää usein sosiaalista mediaa, äänestyssivustoja ja muita yhteisöllisiä verkkopalveluita.


title: Sissimarkkinointi

text: Sissimarkkinoinnin isänä pidetään Jay Conrad Levinsonia, jonka ensimmäinen teos "Guerrilla Marketing" ilmestyi vuonna 1984. Hänen kirjojaan on julkaistu 42 kielellä ja myyty yli neljätoista miljoonaa kappaletta. Jari Parantainen on kirjoittanut sissimarkkinoinnista suomenkielisen kirjan, joka kantaa nimeä "Sissimarkkinointi".


title: Ottolapsi (elokuva)

text: Ottolapsi ("Orphan") on vuonna 2009 ensi-iltansa saanut Jaume Collet-Serran ohjaama psykologinen trillerielokuva. Elokuva kertoo nuoresta parista, joka lapsen kuoleman jälkeen adoptoi yhdeksänvuotiaan tytön.


title: Ottolapsi (elokuva)

text: Kate (Vera Farmiga) ja John Coleman (Peter Sarsgaard) menettävät syntymättömän lapsensa. Perhe päättää adoptoida Estherin (Isabelle Fuhrman), yhdeksänvuotiaan orvon. Katen ja Johnin tytär Max (Aryana Engineer) hyväksyy Estherin heti, mutta Daniel (Jimmy Bennett) on vähemmän tyytyväinen. Koulussa Esther joutuu kiusatuksi vanhanaikaisen pukeutumistyylinsä ja mukanaan kantamansa Raamatun takia.


title: Ottolapsi (elokuva)

text: Kate yllättyy huomatessaan Estherin tietävän paljon seksistä. Orpokodin johtaja, sisar Abigail (C. C. H. Pounder), kertoo Estherin taustojen olevan hyvin väkivaltaiset: siellä missä Esther asuu, näyttää tapahtuvan pahoja asioita. Estherin perhe kuoli tulipalossa, joka paljastui tuhopoltoksi. Tapaamista salakuunnellut Esther pelkää joutuvansa takaisin orpokotiin ellei tee asialle jotain. Kun Abigail on poistumassa autollansa, Esther juoksee Max mukanaan metsän poikki tien reunaan ja heittää Maxin autotielle. Abigail väistää Maxia ja tekee äkkipysähdyksen. Kun Abigail juoksee katsomaan onko Max kunnossa, Esther tappaa hänet vasaralla. Esther pakottaa Maxin auttamaan ruumiin piilottamisessa. Kate penkoo Estherin huonetta ja löytää piilotetun Raamatun, jossa lukee Saarne institute. Kate luulee paikkaa orpokodiksi, mutta se paljastuukin mielisairaalaksi. Hän lähettää paikkaan kuvan Estheristä ja pyytää, että lääkäri soittaisi hänelle takaisin.


title: Ottolapsi (elokuva)

text: Daniel saa selville Estherin murhanneen sisar Abgailin ja piilottaneen todisteet puumajaan. Esther sytyttää puumajan tuleen, mutta Daniel hyppää ikkunasta ulos ja menee tajuttomaksi. Esther aikoo tappaa tajuttoman pojan, mutta Max estää aikeen ja Kate saapuu paikalle. Daniel joutuu teho-osastolle, ja perheen ollessa odotushuoneessa Esther livahtaa huoneeseen ja yrittää tukehduttaa Danielin. Poika saadaan elvytettyä. Kate tajuaa Estherin olevan yrityksen takana ja juoksee tämän kimppuun, mutta lääkärit saavat hänet tainnoksiin.


title: Ottolapsi (elokuva)

text: John palaa kotiin ja juo itsensä humalaan. Esther pukee juhla-asun ja laittaa meikkiä yrittäen vietellä Johnia, jolloin tämä alkaa uskoa Katen puheita. Kate saa puhelun Virosta. Saarne instituutin johtaja kertoo, että Esther on oikeasti Lena-niminen aikuinen nainen, joka kärsii hormoniperäisestä sairaudesta. Sen seurauksena hän näyttää pikkutytöltä. Johtaja kertoo Estherin esittävän orpoa päästäkseen perheeseen ja vietelläkseen perheen isän. Jos Esther ei saa tahtoaan periksi, hän tappaa perheen.


title: Ottolapsi (elokuva)

text:
Kate karkaa sairaalasta ja soittaa hätänumeroon. Kotoa hän löytää miehensä kuolleena. Esther ampuu Katea käsivarteen, mutta tämä pakenee kasvihuoneen katolle. Hän näkee Maxin kasvihuoneessa, jonne myös Esther saapuu. Kate lyö katon ikkunan hajalle ja putoaa Estherin päälle.
Kate pakenee Maxin ja aseen kanssa järvelle. Esther hyökkää Katen kimppuun, ja he ajautuvat järven jäälle. Max yrittää ampua Estheriä, mutta osuu jäähän, joka särkyy. Kate potkaisee Estherin tajuttomaksi, ja tämä vajoaa järven pohjaan. Kate ja Max pelastuvat, ja paikalle saapuvat poliisit saattavat nämä turvaan.


title: Samir Handanovič

text: Samir Handanovič (s. 14. heinäkuuta 1984 Ljubljana, Jugoslavian sosialistinen liittotasavalta) on slovenialainen jalkapallomaalivahti. Hän edustaa Serie A:ssa pelaavaa Inter Milania ja Slovenian maajoukkuetta.


title: Samir Handanovič

text: Handanovič pääsi debtytoimaan seurassa toukokuussa 2005, kun hän pääsi kentälle 27 minuutilla korvaamaan Morgan De Sanctista ottelussa UC Sampdoriaa vastaan 1–1-tasapelissä. Hän pelasi seurassa kaudella vain kahdessa ottelussa, jonka jälkeen häntä alettiin lainaimaan muille seuroille.


title: Samir Handanovič

text: Vuoden 2005 lopun Handanovič vietti Trevisossa, jonka hän jätti seuraavan vuoden alussa. Vuonna 2006 hänet lainattiin Lazioon ja seuraavaksi hänet lainasi Serie B:ssä pelaava Riminiin.


title: Samir Handanovič

text: Handanovič on myös Slovenian maajoukkueen ykkösmaalivahti. Hän debytoi maajoukkueessa marraskuussa 2004 Slovakiaa vastaan 0–0-tasapelissä. Hän on pelannut Slovenian paidassa vuoden 2006 MM-kisojen ja 2008 EM-kisojen karsinnoissa. Vuoden 2010 MM-kisojen karsinnoissa Slovenia eteni jatkokarsintoihn Venäjää vastaan ja eteni sensaatiomaisesti kisoihin Handanovičin torjuessa maalilla.


title: Lumikieppi

text: Lumikieppi on lumen alla oleva nukkumispaikka, jota esimerkiksi metsäkanalinnut kuten riekko, metso ja teeri käyttävät selviytyäkseen pakkaspäivistä. Lumi eristää pakkaselta ja suojaa pedoilta, joskin suojasäällä kieppiin meno voi olla vaarallista, kun yöpakkaset jäädyttävät kiepin. Parasta lunta kieppiä varten on pehmeä ja hengittävä pakkaslumi. Lintu viettää suurimman osan päivästään lumen alla ja käy vain syömässä parin tunnin ajan. Lumettomat talvet saattavat olla lintujen talvehtimiselle haitaksi, vaikka tarkkaa tutkimustietoa asiasta ei ole.


title: Jeffersonin piirikunta

text: Jeffersonin piirikunta () on kahdenkymmenenviiden yhdysvaltalaisen piirikunnan nimenä:


title: Trabzonspor

text: Trabzonspor on jalkapalloseura Trabzonin kaupungista. Seura pelaa Turkin korkeimmalla sarjatasolla Turkin Superliigassa. Seura on voittanut Turkin Superliigan kuudesti (1976, 1977, 1979, 1980, 1981, 1984). Turkin Cupin Trabzonspor on voittanut kahdeksasti (1977, 1978, 1984, 1992, 1995, 2003, 2004, 2010).


title: Trabzonspor

text: 1976, 1977, 1979, 1980, 1981, 1984, 2011 (7)


title: Trabzonspor

text: 1977, 1978, 1984, 1992, 1995, 2003, 2004, 2010 (8)


title: Trabzonspor

text: 1976, 1977, 1978, 1979, 1980, 1983, 1995, 2010 (8)


title: Trabzonspor

text: 1976, 1978, 1985, 1994, 1996 (5)


title: Eino Yliruusi

text: Eino Yliruusi () oli suomalainen poliitikko. Hän oli Suomen pienviljelijäin puolueen ja sitä seuranneen Pienviljelijäin ja maalaiskansan puolueen puheenjohtaja vuodesta 1929 alkaen.


title: Eino Yliruusi

text: Eino Yliruusi syntyi maanviljelijän poikana Ikaalisissa. Hän kirjoitti huomattavia lehtiartikkeleita jo alle 20-vuotiaana ja olisi asetettu kansanedustajaehdokkaaksikin, kunnes saatiin tietää, että hänellä oli vielä monta vuotta odotusaikaa, sillä tuohon aikaan pääsi kansanedustajaksi vasta 24-vuotiaana. Hän jätti politiikan joksikin aikaa ja aloitti opiskelut Rovaniemen Metsäkoulussa, josta valmistui metsäteknikoksi. Koulun jälkeen vuoden 1920 paikkeilla Yliruusi muutti Tampereelle. Tampereella hän aluksi toimi Pienviljelijäin Liiton metsänhoidon neuvojana, mutta kutsuttiin pian Metsämiesten Keskusseuran sihteeriksi ja Metsämies-lehden toimittajaksi. Tämän ohella hän toimitti Metsämiehen kalenteria. Samalla hän toimi Metsämiesten Metsätoimiston toimitusjohtajana. Yliruusin aikana koulunkäyneiden metsämiesten järjestöstä kehittyi lyhyessä ajassa varsin merkittävä etujärjestö.


title: Eino Yliruusi

text: Hän oli tutustunut pienviljelijän asemaan ja ongelmiin sen ajan Suomessa, ja hänestä tuli vuonna 1929 Suomen Pienviljelijä -lehden päätoimittaja. Pienviljelijän Liitossa ollessaan Yliruusi oli kosketuksissa äskettäin itsenäistyneiden poliittista kodittomuutta valittaneiden pienviljelijöiden kanssa. Maalaisliitto oli heidän entisten isäntiensä puolue eikä arvostanut entisiä torppareita. Sosiaalidemokraatit olivat taas aina olleet torpparien itsenäistymistä vastaan, joten sinnekään päin ei ollut vetoa. Kun Yliruusi oli kuunnellut pienviljelijäin huolia, hänessä kypsyi ajatus, että pienviljelijöillä pitäisi olla oma puolue.


title: Eino Yliruusi

text: Oman puolueen perustaminen tuli siis ajankohtaiseksi, koska pienviljelijät katsoivat jääneensä jollain lailla puun ja kuoren väliin. - Pienviljelijän mottona voisi sanoa olleen: maalaisliittolaisia emme ole ja sosialisteja meistä ei tule, olkaamme pienviljelijöitä. Näin luonnehti asiaa eräässä haastattelussa Einon poika Tauno Yliruusi.


title: Eino Yliruusi

text: Vuoden 1929 toukokuun 12 päivänä, Snellmaninpäivänä, perustettiin Suomen pienviljelijäin puolue, jonka puheenjohtajaksi valittiin Eino Yliruusi. Talvisodan aikana Yliruusi asettui vastustamaan sotaa mm. julkaisemalla pamfletin "Sodanvaara ja Suomen puolueettomuus". Tästä saivat maalaisliiton napamiehet, joukossa mm. Urho Kekkonen, aiheen Pienviljeliäin puolueen lehtien lakkautamiseen.


title: Eino Yliruusi

text: Yliruusi törmäsi urallaan myös Valtiorikosoikeuden kanssa. Yliruusin toiminta ja etenkin lehtikirjoittelut olivat herättäneet viranomaisten epäilyt. Puolueen äänenkannattaja Suomen Sanomat, entinen Suomen Pienviljelijä, lakkautettiin valtakunnan suojelulain nojalla juuri ennen talvisotaa. Valtiollinen poliisi pidätti Yliruusin 1943, koska hänen nimensä oli löytynyt nimilistalta, joka oli löytynyt desanttina Suomeen pudotetun henkilön hallusta. Samalla listalla oli ollut myös Hella Wuolijoen nimi. Oikeuden eteen Yliruusi joutuin vasta yli puoli vuotta myöhemmin toukokuussa 1943. Oikeuden tuomio oli vapauttava.


title: Eino Yliruusi

text: Lehtien lakkauttamisen jälkeen Yliruusi luopui valtiollisesta politiikasta ja ryhtyi maanviljelijäksi ja puutavaraliikemieheksi Parkanosta ostamalleen Mansikkaviidan tilalle. Hän toimi 25 vuotta Parkanon kunnanvaltuustossa, jossa hän toimi mm. kunnanhallituksen jäsenenä teollistamislautakunnan puheenjohtajana. Yliruusin asiosta Parkano sai alueelleen Mekesin tehtaan, jota myös Kankaanpää havitteli. Sähköistämis- ja tienparannusasioissa oli Yliruusilla merkittävä osuutensa.


title: Eino Yliruusi

text:
Yliruusi kirjoitti valtavan määrän artikkeleita eri lehtiin myös Parkanossa. Varsinkin ulkopolitiikka ja yleensä kansainvälinen politiikka olivat hänen harrastuksiaan. Näiltä ajoilta aina kuolemaansa asti hän kirjoitti Nimimerkillä "Politicus". Politikkovuosinaan Yliruusi kirjoitti useita kunnallis- ja talouspoliittisia kirjoja. Yhtenä esimerkkinä mainittakoon "Kapitalismin romahtaessa" (1940).
Eino Yliruusi kuoli Tampereen keskussairaalassa 1974.


title: Maratit (kasvisuku)

text: Maratit ("Asperula") on matarakasveihin kuuluva, noin 90 lajia käsittävä kasvisuku. Lounais-Suomessa tavataan maratteihin kuuluvaa värimarattia, joka on rauhoitettu.


title: Tammisaaren vaakuna

text: Tammisaaren vaakuna oli Tammisaaren kaupungin tunnus ja samalla puhuva vaakuna. Vaakunan tammiaihe perustuu kaupunginsinettiin jo 1500-luvulta.


title: Tammisaaren vaakuna

text: Vaakunan selitys kuuluu: ”hopeakentässä vihreä tammi, jonka terhot punaiset”. Vaakunan on piirtänyt uudelleen Sven Sköld, ja Tammisaaren kaupunginvaltuusto hyväksyi sen 27. maaliskuuta 1952. Sisäasiainministeriö vahvisti vaakunan käyttöön 14. toukokuuta samana vuonna.


title: Tammisaaren vaakuna

text: Vaakuna jäi epäviralliseksi kotiseutuvaakunaksi 2009, kun Tammisaari, Karjaa ja Pohja yhdistyivät Raaseporin kaupungiksi.


title: Antal Reguly

text: Antal Reguly (1819–1858) oli unkarilainen kielentutkija. Alun perin hän oli koulutukseltaan lakimies. Ollessaan opintomatkalla Tukholmassa 1839 hän tapasi A. I. Arwidssonin, ja keskusteltuaan tämän kanssa suomen ja unkarin oletetusta sukulaisuudesta hänessä heräsi halu tutkia äidinkielensä sukujuuria tarkemmin. Reguly jätti lakimiehen uran ja matkusti Suomeen opiskellakseen kieltä ja tutustuakseen kulttuuriin. Hänestä tuli Suomalaisen Kirjallisuuden Seuran ensimmäinen unkarilainen jäsen.


title: Antal Reguly

text: Suomessa ollessaan Reguly opiskeli suomen lisäksi viroa ja saamea. Suomalaisuusmies Wolmar Schildt tapasi hänet Helsingissä ja kutsui hänet useiksi kuukausiksi maalaisympäristöön, Laukaaseen. Hän kuvasi laukaalaisia sekä sanallisesti että piirroksin. Miesten arkivaatetuksena oli useimmiten patalakki, lyhyt paita, pitkät liinahousut ja niiden päällä vaipan tapainen sarkavaate. Työasuna oli sarkanuttu. Talvella pidettiin paljon vaatteita. Vuosina 1843–46 hän matkusti Siperiaan tutkimaan hantia, mansia, maria, mordvaa ja tšuvassia. Koska Reguly kuoli varsin nuorena, suurin osa hänen keräämästään materiaalista jäi muiden julkaistavaksi.


title: Quirimbas

text: Quirimbas on saariryhmä Mosambikin rannikolla Intian valtameressä. Se muodostuu 31 saaresta, jotka ulottuvat Cabo Delgadon pohjoiskärjestä noin 400 km päähän etelään lähelle Pembaa. Saariryhmä on ollut ehdokkaana Unescon maailmanperintökohteeksi. 11 eteläisintä saarta, joita ympäröivät mangrovemetsät, muodostavat Quirimbasin kansallispuiston.


title: Quirimbas

text: Saarilla ja niitä ympäröivillä koralliriutoilla on monipuolinen eläimistö. Ryhävalaat tulevat syviin salmiin elokuusta lokakuuhun, mangrovemetsissä on merikotkia ja kilpikonnat munivat rantahietikoille.


title: Quirimbas

text: Saaristossa on kalastajayhteisö, ja turismi sinne on alkamassa.


title: Karjaan vaakuna

text: Karjaan vaakuna oli Karjaan kaupungin tunnus. Vaakunan linnantornit symboloivat vanhan Karjaan emäpitäjän alueella sijainneisiin kolmeen linnaan: Raaseporiin, Junkarsborgiin ja Grabbackaan. Virta viittaa Mustionjokeen, joka toimi muinoin tärkeänä kulkureittinä Hämeen suuntaan. Ratas kuvastaa kaupungin liikenteellistä asemaa rautateiden solmukohtana viitaten samalla alueen teollisuuteen.


title: Karjaan vaakuna

text: Vaakunan selitys kuuluu seuraavasti: ”Sinisessä kilvessä kultainen kolmitorninen linna hopeavuorella, joka ulottuu kilven alareunaan saakka. Vuoressa on poikittain juokseva virta, sen alla sinisessä ympyrässä kuusipuolainen kultaratas.” Vaakunan on suunnitellut Hilding Ekelund, ja tasavallan presidentti Risto Ryti vahvisti vaakunan käyttöön 23. heinäkuuta 1943.


title: Karjaan vaakuna

text: Vaakuna jäi epäviralliseksi kotiseutuvaakunaksi 2009, kun Karjaa, Tammisaari ja Pohja yhdistyivät Raaseporin kaupungiksi.


title: Marcus Claudius Marcellus

text: Marcus Claudius Marcellus (n. 268 – 208 eaa. lähellä Venusiaa) oli roomalainen sotapäällikkö ja Hannibalin tärkeä vastustaja. Marcellus valtasi toisessa puunilaissodassa (218–201 eaa.) Syrakusan. Hän toimi konsulina viidesti.


title: Marcus Claudius Marcellus

text: Ensimmäisen konsulikautensa aikana 222 eaa. Marcellus taisteli Insubriassa ja saavutti "spolia opiman" kolmatta ja viimeistä kertaa Rooman historiassa. Hän vapautti roomalaisen varuskunnan Clasditiumissa ja valtasi Mediolanumin. Vuonna 216 eaa. Rooman hävittyä Cannaessa hän komensi armeijan jäännöksiä Canusiumissa ja pelasti Nolan ja eteläisen Campanian Hannibalilta. Vuosina 214–211 eaa. hän oli konsulina kolmatta kertaa palvellen Sisiliassa. Hän hyökkäsi Leontinoihin ja valtasi Syrakusan kahden vuoden piirityksen jälkeen. Hänen joukkonsa surmasivat tiedemies Arkhimedeen kaupungin valtauksen yhteydessä. Marcellius ryösti kaupungin ja toi sen aarteet Roomaan. Hän oli konsulina jälleen 210 eaa. vallaten Salapian Apuliassa, joka oli kapinoinut liittyen Hannibaliin. Vuonna 209 eaa. hän taisteli ratkaisemattomaan päättyneen taistelun Hannibalia vastaan Venusiassa. Hän sai surmansa väijytyksessä viidennellä konsulikaudellaan 208 eaa. ollessaan tiedustelemassa vihollisen asemia.


title: HK Lipetsk

text: HK Lipetsk () on venäläinen jääkiekkojoukkue Länsi-Venäjältä Lipetskistä, Lipetskin alueelta. Seura pelaa tällä hetkellä maan kolmanneksi korkeimmalla sarjatasolla Venäjän jääkiekkoliigassa, sen läntisessä divisioonassa.


title: HK Lipetsk

text: Lipetskin nykyinen jääkiekkoseura perustettiin vuonna 1979 nimellä "Metallurg Lipetsk" ja se liittyi Pervaja Ligaan. Seuraavana vuonna nimeksi vaihtui "Traktor Lipetsk". Seura jatkoi Pervaja Ligassa Neuvostoliiton kaaduttuakin ja vuonna 1995 seura nykyisellä nimellään "HK Lipetsk" nousi Venäjän toiselle sarjatasolle Vysšaja Ligaan.


title: HK Lipetsk

text: HK Lipetsk voitti Vysšaja Ligan mestaruudeen vuonna 1998 ja nousi Venäjän superliigaan. Seura pelasi superliigassa kaudet 1998–1999 ja 1999–2000, minkä jälkeen se putosi takaisin Vysšaja Ligaan. HK Lipetsk vietti Pervaja Liga -kautta 2006–2007 lukuun ottamatta 2000-luvun Vysšaja Ligassa.


title: HK Lipetsk

text: Sarjatason uudelleenjärjestelyiden vuoksi HK Lipetsk joutui pudottautumaan Pervaja Ligaan vuonna 2010. Pervaja Liga lakkautettiin kauden jälkeen, ja HK Lipetsk jatkoi uudella kolmennalla sarjatasolla Venäjän jääkiekkoliigassa. Kaudeksi 2013-2014 joukkue siirtyy pelaamaan toiseksi korkeimmalle sarjatasolle VHLään.


title: Rosita

text: Rosita on naisen etunimi, Rosa-nimen alkujaan espanjalainen muunnelma. Suomessa nimi Rosita on vuoden 2012 loppuun mennessä annettu 784 naiselle ja muutamalle miehelle. Suomen ruotsinkielisen kalenterin mukaan Rositan nimipäivä on 4. toukokuuta.


title: Sääskikertut (suku)

text: Sääskikertut ("Polioptila") on sääskikerttujen heimoon kuuluva varpuslintusuku. Sääskikerttujen sukuun kuuluu BirdLifen mukaan 12 lajia. Suvun lajimäärä vaihtelee eri lähteissä.


title: Lazăr Edeleanu

text: Lazăr Edeleanu (1861–1941) oli romanialainen kemisti. Hän syntetisoi ensimmäisenä amfetamiinin vuonna 1887.


title: Lazăr Edeleanu

text: Edeleanu syntyi Bukarestissa. Suoritettuaan kandidaatin tutkintonsa hän jatkoi kemian opintojaan Berliinissä Friedrich Wilhelm yliopistossa. Hän kehitti menetelmiä paremman polttoöljyn tislaamiseen. Työskenneltyään vuosia ulkomailla hän palasi Bukarestiin vuonna 1932.


Screamworks: Love in Theory and Practice, Chapters 1–13 on HIMin seitsemäs albumi, joka julkaistiin Suomessa 10. helmikuuta, Isossa-Britanniassa sekä Ranskassa 8. helmikuuta, Yhdysvalloissa 9. helmikuuta, Japanissa 10. helmikuuta ja Saksassa sekä Alankomaissa 12. helmikuuta vuonna 2010. Albumi debytoi Suomen virallisen listan sijalla 2.


title: Screamworks: Love in Theory and Practice

text: Albumi nauhoitettiin syksyn 2009 aikana Los Angelesissa, Kaliforniassa. Tuottajana toimi amerikkalainen Matt Squire, joka on tehnyt aiemmin yhteistyötä muun muassa Panic at the Disco ja Taking Back Sunday -yhtyeiden kanssa. Ensimmäinen single albumilta julkaistiin Heartkiller-kappaleesta, joka toimitettiin radioihin joulukuun 2009 alussa.


text: Suomessa albumi myi heti julkaisuviikollaan kultaa. Albumi ylsi brittien rock-albumien listan ykköspaikalle. Albumi on myynyt suomessa noin 15.000 kappaletta, mikä on tähän mennessä yhtyeen kaikkein huonoin myyntisuoritus albumiltaan Suomessa.


text: Albumi on kivunnut Yhdysvaltain hard rock -albumilistan ykköseksi. Kakkossijan albumi otti sarjoissa rock albums ja alternative albums. Albumi möi julkaisuviikollaan noin 20.000 kappaletta.


text: Yhdysvaltain digitaalisen myynnin albumilistalta HIMin Screamworks löytyy sijalta 15.


text: Screamworks ylsi Billboardin Yhdysvaltain top 200 -listalla sijalle 25.


text:
Ville Valo on kuvaillut albumin kasarihenkiseksi, mutta myös paljon "sekalaisemmaksi", kuin edeltäjänsä Venus Doomin. Ilman selkeää tyyliä albumilla tulee olemaan kappaleita, jotka voivat kuulostaa edeltävien albumien kappaleilta, mutta myös paljon erilaisia kappaleita voi olla tulossa. Sanoitukset ovat Valon mukaan paljon seksuaalisävytteisempiä, kuin aiemmilla albumeilla.
Valo on kertonut Iltalehdelle albumin tarkoituksen olevan pehmeä ja radioystävällinen sanoitusten ollessa traagisia ja jossainmäärin rivoja. Ville Valo on kommentoinut albumin ottaneen vaikutteita Depeche Moden tyyliltä monellakin tapaa. "Mä halusin tästä levystä traagisen, mut samalla voi heiluttaa peppua".


title: Romanian presidentinvaali 2009

text: Romanian presidentinvaalien 2009 ensimmäinen kierros pidettiin 22. marraskuuta ja toinen kierros 6. joulukuuta Romaniassa. Istuva presidentti Traian Băsescu valittiin vaalissa jatkokaudelle. Hän sai toisella kierroksella hieman reilut puolet äänistä, kun vastaehdokas Mircea Geoană jäi vajaaseen 50 prosenttiin. Presidentinvaalin ensimmäisen kierroksen yhteydessä järjestettiin myös kansanäänestys nykyisen kaksikamarisen parlamentin pienentämisestä yksikamariseksi, jossa olisi 300 kansanedustajaa. Yksikamarista parlamenttia kannatti yli 70 prosenttia äänestäjistä.


title: Romanian presidentinvaali 2009

text: Vaalin toinen kierros oli todella tasainen. Ovensuukysely ennusti jo Geoanăn voittoa, ja kumpikin ehdokkaista ehti julistautua vaalin voittajaksi. Lopullisten tuloksien mukaan Băsescu sai äänistä 50,37 prosenttia ja Geoană 49,57 prosenttia.


title: Maremmit

text: Maremmit () on rämealueista käytetty nimitys Keski-Italiassa Tyrrhenanmeren rannikolla, Toscanassa ja Laziossa. Alueen pinta-ala on noin 2 600 km². Alueen soita on kuivattu 1820-luvulta saakka ja nykyisin suurin osa on viljelykelpoista.


title: Robert Satcher

text: Robert Lee Satcher, Jr. (s. 22. syyskuuta 1965) on yhdysvaltalainen lääkäri, kemiantekniikan insinööri ja NASAn astronautti.


title: Robert Satcher

text: Satcher syntyi Hamptonissa, Virginiassa ja valmistui Denmark-Olar High Schoolista Denmarkissa, Etelä-Carolinassa vuonna 1982. Hän suoritti kemiantekniikan Bachelor of Science -tutkinnon ja tohtorintutkinnon Massachusetts Institute of Technologyssa. Seuraavaksi hän aloitti lääketieteen opinnot Harvard Medical Schoolissa ja suoritti lääketieteen tutkinnon vuonna 1994. Satcher suoritti lääketieteen jatko-opintoja Kalifornian yliopistossa Berkeleyssä 1994–2000 ja Floridan yliopistossa (ortopedinen onkologia 2000–2001). Hän on toiminut ortopedian kirurgina.


title: Robert Satcher

text: NASA valitsi Satcherin toukokuussa 2004 astronauttikoulutukseen, jonka hän suoritti helmikuussa 2006. Hän osallistui tehtäväspesialistina ensimmäiselle avaruuslennolleen, NASAn 16. marraskuuta 2009 laukaistulle avaruussukkulalennolle STS-129. Hän osallistui lennolla kahdelle avaruuskävelylle (19.11.2009, kesto 6 tuntia 37 minuuttia, ja 21.11.2009).


title: Robert Satcher

text: Satcher on naimisissa newyorkilaisen D’Juanna O. Whiten kanssa. Heillä on kaksi lasta.


title: Kuningasantilooppi

text: Kuningasantilooppi ("Neotragus pygmaeus") on Länsi-Afrikassa elävä onttosarvinen. Se on Afrikan sorkkaeläimistä pienikokoisin.


title: Kuningasantilooppi

text: Lajin nimi juontaa juurensa siitä, että eläin tunnetaan Liberian kansantaruissa nopeana ja viisaana eläimenä. Sen koon ja tapojen takia sitä kutsutaan alueella "jänisten kuninkaaksi". Kuningasantiloopin suvun nimi "Neotragus" tulee kreikan sanoista "neos" (”uusi”) ja "tragos" (”urosvuohi”). Lajinimi "pygmaeus" voi viitata joko pygmiin eli kääpiöön, mutta yhtä hyvin kreikan kielen sormea tarkoittavaan sanaan "pugme". Tämän takia sanan "pugmaios" sanatarkka suomennos on ”pieni kuin sormi”. Carl von Linnén antama alkuperäinen tieteellinen nimi oli "Capra pygmaea", eli hän oli sijoittanut lajin vuohien sukuun. Kuningasantiloopilla ei ole alalajeja. Eurooppalaiset löysivät lajin vuonna 1704.


title: Kuningasantilooppi

text: Nisäkäsnimistötoimikunnan ehdotus lajin uudeksi suomenkieliseksi nimeksi on "kääpiösuni".


title: Kuningasantilooppi

text: Kuningasantilooppi on maailman pienin onttosarvinen ja "Tragulus"-suvun kääpiökauriiden ohella pienin sorkkaeläin. Se on myös maailman pienin sarvellinen eläin. Aikuisen kuningasantiloopin paino on 1,5–3 kiloa. Pään- ja ruumiinpituus on 38–51 senttiä ja säkäkorkeus noin 25 senttiä. Ohuen hännän pituus on 5–8 senttiä. Turkki on pehmeä ja sileä. Yläruumis on kullanruskea, kanelin värinen tai punaruskea. Väri on alempana hieman vaaleampi kuin kyljissä. Vatsapuoli on valkoinen. Kaulus on punertava ja kurkku on valkoinen. Hännän yläosan puolikas on punertava ja alaosan puolikas valkoinen. Naarailla on neljä nisää. Jalat ovat melko pitkät ja ohuet, mutta takajalat ovat pidemmät kuin etujalat. Kuningasantiloopit pitävät jalkojaan yleensä vartalon alla. Tämä virtaviivaistaa ruumista ja antaa takajalkoihin työntövoimaa, jolloin eläin pystyy pakenemaan nopeammin. Jokaisen jalan etuosan pinnalla on heti sorkan yläpuolella valkoinen täplä. Kuningasantiloopin jaloista puuttuvat kannukset, mutta hajurauhaset sillä on. Kuono on pieni ja siinä on suuri harmaanpinkki kirsu. Korvat ovat suuret, pyöreät ja läpikuultavat. Niiden ulkopinta on tummanruskea ja sisäpinta lihanvärinen. Toisinaan kuningasantiloopille kehittyy alkeelliset yläkulmahampaat. Koirailla mustat 1,2–3,5 sentin pituiset sarvet. Sarvet ovat sileät, kartiomaiset ja osoittavat taaksepäin seuraten otsan kulmaa.


title: Kuningasantilooppi

text: Kuningasantilooppi elää Länsi-Afrikan etelärannikon metsissä. Sitä tavataan Lounais- ja Kaakkois-Guineassa, Sierra Leonessa, Liberiassa, Norsunluurannikolla ja Ghanassa Voltajoelle saakka. Joen itäpuoliset havainnot ovat jääneet kyseenalaisiksi. Kuningasantilooppi ei ole uhanalainen, vaan sen on raportoitu olevan paikoin jopa yleinen. Kannan kooksi arvioidaan vähintään 62 000 yksilöä, mutta määrä saattaa olla huomattavasti suurempikin. Kanta on ilmeisesti vakaa ainakin joillain suojelualueilla, mutta on muualla taantumassa ihmistoiminnan, kuten bushmeat-metsästyksen ja metsien hakkuiden takia. Joillain alueilla lajia ei metsästetä siihen liittyvien uskomusten takia, mutta kuningasantilooppi voi jäädä myös muille eläimille jätettyihin ansoihin.


title: Kuningasantilooppi

text: Kuningasantiloopin elinympäristöä ovat kosteat alankometsät, metsäsavannit, sademetsät, trooppiset kuivametsät, galleriametsät, sekundääriskasvillisuutta kasvavat alueet, metsänreunat ja muut alueet, joissa on runsaasti tiheää aluskasvillisuutta. Sitä tavataan usein hakkaamalla harvennetuissa metsissä, joissa on jonkin verran enemmän aluskasvillisuutta kuin luonnonmetsissä. Kuningasantilooppeja tavataan usein myös maatilojen pensaikoista ja teiden reunoilta, vaikka lajia metsästetäänkin.


title: Kuningasantilooppi

text: Kuningasantiloopin elintavat tunnetaan huonosti. Sen ekologiaa ei ole tutkittu, osaksi sen arkuuden ja salaperäisyyden takia. Sitä nähdään kaikkein useimmin öisin maatiloilla ja teidenreunoilla. Tiedot siitä perustuvat paljolti vain päätelmiin, tarinoihin ja olettamuksiin. Sillä uskotaan olevan sama ekologinen lokero kuin Keski-Afrikan metsissä elävällä lähisukulaisella pikkuantiloopilla ("Neotragus batesi"). Kuningasantiloopin on usein kerrottu olevan yö- ja hämäräaktiivinen ja viettävän päivänsä märehtimällä ja lepäämällä. Niiden on raportoitu elävän joko yksin tai pareittain. Ne pariutuvat mahdollisesti eliniäkseen. Kuningasantilooppiparin reviiri on laajuudeltaan arviolta 100 neliömetriä, ja sen rajat merkitään lannalla. Liikkumismuoto on pitkäaskelinen käynti, jonka aikana eläin heiluttaa jatkuvasti häntäänsä. Kuningasantiloopilla on monia vihollisia, kuten käärmeitä ja petolintuja. Uhattuna se kyykistyy ja piiloutuu aluskasvillisuuteen. Se pakenee vasta silloin, jos uhkaaja tulee melkein sen yläpuolelle. Se juoksee nopeasti mutkitellen tiheässä aluskasvillisuudessa ja katoaa nopeasti näköpiiristä. Sillä on kaksi erilaista pakotapaa. Se juoksee joko nopeasti ruumis alhaalla ja pää ojennettuna, tai etenemällä voimakkailla ja korkeilla hypyillä. Vahvojen takajalkojen ansiosta sen on kerrottu etenevän 2,8 metriä yhdellä hypyllä ja nousevan 55 sentin korkeuteen maasta.


title: Kuningasantilooppi

text: Kuningasantiloopin ravintoa ovat tuoreet lehdet, silmut ja versot. Se syö jonkin verran myös sieniä ja kukkia, ja niitäkin harvemmin heinäkasveja. Ravinnoksi kelpaavat myös hedelmät, ja kuningasantiloopit vierailevat usein myös maapähkinäplantaaseilla. Kuningasantiloopin on raportoitu riipivän lehtiä käyttämällä suun lisäksi pitkää kieltään, mutta on myös kerrottu, että se syö lehtiä puremalla niitä siististi emokasvista, ilman etä kielellä olisi suurta merkitystä ravinnonkeruussa.


title: Kuningasantilooppi

text: Luonnonvaraiset kuningasantiloopit synnyttävät oletettavasti marras-joulukuussa. Vastasyntyneen on kerrottu painavan alle 300 grammaa. Nuori vasa on hento ja samanvärinen kuin aikuiset. Imetysajan on raportoitu kestävän kaksi kuukautta. Hajurauhaset aukeavat noin kolmen kuukauden iässä. Vasat aloittavat märehtimisen noin nelikuisina ja siirtyvät aikuisen märehtimismalliin puolivuotiaina. Sukukypsiä niistä tulee vuoden ikäisinä. Kuningasantilooppien ikäennätys on vankeudessa 6 vuotta ja 8 kuukautta.


title: Matti Harjuniemi

text: Matti Juhani Harjuniemi (s. 16. marraskuuta 1958 Oulu) on Suomen Ammattiliittojen Keskusjärjestöön (SAK) kuuluvan Rakennusliiton puheenjohtaja vuoden 2004 lopusta, kun edellinen puheenjohtaja Pekka Hynönen jäi eläkkeelle. Uusi puheenjohtaja haluttiin valita nimenomaan liittokokouksessa, joten Harjuniemi valittiin tehtävään hyvissä ajoin jo toukokuussa 2003. Vuosina 1995–1999 hän toimi järjestön jaostosihteerinä ja 2000–2004 apulaisosastopäällikkönä. Puoluetaustaltaan hän on vasemmistoliittolainen. Hän istuu myös SAK:n hallituksessa.


title: Matti Harjuniemi

text: Harjuniemi on filosofian kandidaatti, joksi hän valmistui vuonna 1985 Tampereen yliopistosta. Hän on kouluttautunut myös talonrakentajaksi ja kirvesmieheksi.


title: Matti Harjuniemi

text: Elokuussa 2009 Harjuniemi esitti valtion maarakennusyhtiö Destian yksityistämistä.


title: Giambattista Marini

text: Giambattista Marini (myös Marino, 18. lokakuuta 1569 Napoli, Napolin kuningaskunta - 25. maaliskuuta 1625 Napoli) oli napolilainen runoilija. Hän kehitteli mahtipontisen runouden barokkityylin, jota kutsutaan marinismiksi. Marinin pääteoksena pidetään mytologista runoelmaa nimeltä "Adone" (1623).


title: Giambattista Marini

text: Marini opiskeli aluksi vanhempiensa painostamana lakia, mutta kieltäytyi jatkamasta ammatissa. Hänen elämänsä vuoden 1590 jälkeen oli värikästä. Hän vaelteli Italian ja Ranskan hoveissa, oli jatkuvissa rahavaikeuksissa sekä ongelmissa lain kanssa. Hän sai sensuurista huolimatta kuitenkin julkaistua jatkuvasti runojaan, jotka saavuttivat suurta suosiota. Suurta osaa hänen teksteistään kierrätettiin ensin käsikirjoituksina ja julkaistiin vasta myöhemmin. Esimerkiksi hänen mytologinen sarjateoksensa "La sampogna" valmistui 1596, mutta julkaistiin vasta 1620.


title: Giambattista Marini

text: Marini palveli erään napolilaisen prinssin sihteerinä, jonka jälkeen hänet pidätettiin moraalittomuudesta vuosina 1598 ja 1600. Hänet kuitenkin vapautettiin vaikutusvaltaisten ihailijoiden myötävaikutuksella. Hän muutti Roomaan ja nautti kardinaali Pietro Aldobrandinin suojelusta. Aldobrandini oli paavin sukulaispoika. Parivaljakko matkusteli ympäri Italian kaupunkeja. Marini yritti julkaista joitakin runojaan Parmassa, minkä inkvisitio kuitenkin esti. Hän sai julkaistuksi varhaisen "Le rime" -kokoelman 1602 sekä kaksiosaisen "La lira" -kokoelman 1608 ja 1614.


title: Giambattista Marini

text: Marini asui Torinossa 1608 - 1615, jossa hän oli Savoijin herttuan suojeluksessa. Hänen kilpailevasta runoilija-aikalaisestaan, Gaspare Murtolasta tehdyt satiiriset runot, jotka julkaistiin myöhemmin nimellä "La Murtoleide" (1619), aiheuttivat kuitenkin ongelmia. Murtola sai Marinin pidätetyksi kyseisestä ja muistakin "loukkauksista". Päästyään taas kerran vapaaksi vaikutusvaltaisten ystäviensä avustuksella Marini muutti Pariisiin 1615, jossa hän asui Maria de' Medicin ja Ludvig XIII:n suojeluksessa vuoteen 1623. Hän julkaisi myös pääteoksensa, eeppisen runoelma "Adonen" Pariisissa. Runoelman on kerrottu edustavan sekä hänen tyylinsä parhainta että huonointa osaa.


title: Giambattista Marini

text: Hän muutti samana vuonna takaisin Napoliin, jossa vietti sensuurista huolimatta loppuelämänsä.


title: Hevonen (täsmennyssivu)

text: Hevonen voi viitata seuraaviin asioihin:


title: Sara Lindborg

text: Sara Lindborg (s. 30. marraskuuta 1983) on ruotsalainen uransa lopettanut maastohiihtäjä.


title: Sara Lindborg

text: Lindborg sijoittui Sapporon MM-kilpailuissa 2007 30 kilometrin perinteisen hiihtotavan yhteislähtökilpailussa 16:nneksi. Sotšin olympialaisissa 2014 hän oli 10 kilometrin perinteisen hiihtotavan kilpailussa niin ikään kuudestoista. Maailmancupin henkilökohtaisissa kilpailuissa hän on ollut parhaimmillaan yhdestoista Tour de Skin 2013–2014 kokonaiskilpailussa. Hän oli nopein kiertueen viidennen osakilpailun, 15 kilometrin vapaan hiihtotavan takaa-ajokilpailun erillisajoissa. Hän kuului maailmancupin viestin voittaneeseen Ruotsin joukkueeseen Beitostølenissä marraskuussa 2009.


title: Sara Lindborg

text: Lindborg lopetti uransa maastohiihtäjänä keväällä 2018.


title: Veijareita ja pyhimyksiä

text: Veijareita ja pyhimyksiä ("The Persuaders!") on ITC Entertainmentin 1970–1971 tuottama televisiosarja. Sen pääosissa esiintyivät Tony Curtis (Danny Wilde) ja Roger Moore (lordi Brett Sinclair; koko nimi Brett Rupert George Robert Andrew Sinclair, Marnockin 15. jaarli). Sitä tehtiin 24 jaksoa.


title: Veijareita ja pyhimyksiä

text: Sarja muistetaan pääosanesittäjiensä lisäksi John Barryn säveltämästä dramaattisesta tunnusmusiikista.


title: Veijareita ja pyhimyksiä

text:
Televisiosarjaan pohjautuva kirja "Veijareita ja pyhimyksiä vauhdissa"/The Persuaders! 1 ilmestyi 1972. Kirjan tekijänä on Frederick E. Smith.
Kirja sisältää kaksi tarinaa, "Pelin Avaus"/Overture ja "Lapsuuden ystävä"/Angie..Angie. Ne pohjautuvat Brian Clemensin ja Milt Gelmanin
televisiokäsikirjoituksiin. Yksi suomentajista oli Juice Leskinen.


title: Veijareita ja pyhimyksiä

text: Televisiosarjan jaksoja julkaistiin Suomessa myös VHS-videoina, kaksi jaksoa kullakin kasetilla, nimellä "Veijareita ja pyhimyksiä: Kilpajuoksu kuoleman kanssa & Sporting Chance" sekä "Veijareita ja pyhimyksiä: Velhoja ja veijareita". Näiden lisäksi julkaistiin VHS:llä televisioelokuvat "Kovaa peliä Lontoossa" ("London Conspiracy", 1976) ja "Tehtävä Monte Carlossa" ("Mission Monte Carlo", 1976).


title: Veijareita ja pyhimyksiä (albumi)

text: Veijareita ja pyhimyksiä on Tommi Läntisen debyyttialbumi sooloartistina. Se julkaistiin vuonna 1994.


title: West Bromwich

text: West Bromwich on kaupunki Englannissa. Se sijaitsee Sandwellissa Länsi-Midlandsin metropolikreivikunnassa, noin kahdeksan kilometriä luoteeseen Birminghamista. Kaupunki kuuluu myös maan niin sanottuun Black Countryn teollisuusalueeseen.


title: West Bromwich

text:
West Bromwich on Sandwellin alueen suurin kaupunki. Sen asukasluku vuonna 2001 oli 136 940. Kaupungin vaakunan latinankielinen lause "Labor omnia vincit" on suomeksi "Työ voittaa kaiken".
Englannin valioliigaa pelaava jalkapallojoukkue West Bromwich Albion FC on kotoisin West Bromwichista.


title: Venäjän talousalueet

text: Venäjän federaatio on jaettu 12 talousalueeseen () taloudellisia ja tilastointitoimia varten. Venäjän liittovaltiosubjektit on ryhmitelty talousalueiksi seuraavien kriteerien mukaan:


title: Venäjän talousalueet

text: Talousalueet ovat luettelossa väkiluvun mukaisessa suuruusjärjestyksessä.


title: HERMES

text: HERMES on ohjelmistokehitysmenetelmistö joka alkujaan pohjautuu V-malliin. HERMES on vaihepohjainen menetelmä jossa osa vaiheista voidaan toistaa. Sitä voi muokata tarpeiden mukaan PowerUser-työkalulla. Osa-mallit kuvaavat toimintojen päällekkäiset vaiheet. HERMES on tulos-suuntautunut ja tarjoaa näkymiä rooleista ja proseduureista.


title: HERMES

text: HERMES on Sveitsin hallituksen kehittämä ohjelmistokehitysmenetelmistö. Se kehitettiin Englannin ja Saksan hallitusten esimerkkien rohkaisemana. HERMES on ollut käytössä yli 30 vuotta ja pohjautuu saksalaiseen V-malliin. "HERMES, projektien johtaminen IT-alalla" on Sveitsin liittoneuvoston hallinnon avoin standardi. RUP:n integroiminen HERMES:iin on työn alla. Täydellinen dokumentaatio on saatavilla Internetistä ja se löytyy myös HERMES PowerUser-työkalusta.


title: HERMES

text: Projektinohjausmenetelmänä HERMES on ollut käytössä jo vuodesta 1975 (laajoja muutoksia vuosina 1986 ja 1995) Sveitsin julkisessa hallinnossa sekä lukuisissa yrityksissä. HERMES:in sisältö on rakennettu siten, että viittauksia liittovaltion hallinnon ympäristöön on vältetty niin paljon kuin mahdollista.


title: Kris Allen (albumi)

text: Kris Allen on yhdysvaltalaisen laulajan, Kris Allenin debyyttialbumi. Kris Allen voitti American Idolin 8. kauden vuonna 2009. Albumi julkaistiin ensimmäisenä Britanniassa 16. marraskuuta 2009 ja 17. marraskuuta 2009 Amerikassa. Kris Allen on osallistunut suurimpaan osaan laulujen sanoituksissa ja sanoittanut kokonaan itse kappaleen "Red Guitar". Allen esitti albumiltaan kolme laulua, "Written All Over My Face", "Can't Stay Away," ja "Before We Come Undone" Miami Dolphins-juhlissa, ennen kuin hän suuntasi New Orleans Saintsiin 25. lokakuuta 2009.


title: Kris Allen (albumi)

text: Albumi sijoittui Billboard 200 -listalla parhaimmillaan sijalle 11.